Баҳодир Карим. Адабий танқид — жиддий ижод (2013) - www.ziyouz.uz\nБош саҳифа МатбуотҲозирги давр матбуотиБаҳодир Карим. Адабий танқид — жиддий ижод (2013)\nБировларнинг талабларига эмас,\nбалки ўз қалбингизга қулоқ тутинг.\nЯхши китоб яхши одамга ўхшайди. Биласиз, яхши одамнинг эзгу амаллари хотирага муҳрланади. Яхши одамнинг номи умуман инсониятга, Ғарб ва Шарққа бирдек дахлдор бўлади. Яхши одамнинг кашфиётлари, эзгу амаллари дунё кезади. Тарих саҳифаларидан ўрин олади. Мўътабар китоблар маънавият тарихини безайди. Тинимсиз ўқилади; дунё тилларига таржималар қилинади. Инсонлар қалбига эзгулик уруғини экади. Эзгулик уруғи тоза қалб майдонида униб ўсиб гуллайди ва мева беради. Қарашлар кенгаяди, поклик, тўғрилик, маънавий юксалиш йўллари очилади. Шу маънода на фақат бадиий асарларимиз, илмий, адабий-танқидий асарларнинг умри мени кўп ўйлантиради.\nЎтган 2012 йилда адабий танқид, адабиётшуносликка доир катта-кичик йигирмадан ортиқ китоблар нашр этилибди. Табиийки, уларнинг илмий савияси ҳам, муаллифларининг даражаси ҳам бир хил эмас. Адабиётшуносликда яшайдиган китоблар осонлик билан майдонга келмайди. Албатта, адабий жараёнда бадиий асарлар билан ёнма-ён пайдо бўлиб, уларнинг орадан чиқиши билан умрини тугатиб кетадиган танқидчилик китоблари ҳам бор. Бироқ бу йилги китоблар анча меҳнат-машаққатлар, тинимсиз изланишлар асосида ёзилгани кўриниб турибди. Айримлари вақт синовидан ўтган ва қайта мутолаага муносиб китоблардир. Бир мисол, У.Норматовнинг “Саргузаштлар сардори“ китобининг бир саҳифасида 1968-2012 санаси қўйилибди. Олимнинг Х.Тўхтабоев тўғрисида ёзган мулоҳазалари, таҳлил ва талқинлари эскирган эмас; ўн йиллар олдин танқидчи билан адиб ўртасида бўлиб ўтган суҳбатларни ҳам худди бугунгидек ўқиш ва ундан маънавий озуқа олиш мумкин. Олим “Сариқ девни миниб”, “Сариқ девнинг ўлими”, “Қасоскорнинг олтин боши” асарлари мисолида Х.Тўхтабоевнинг саргузашт романлари табиатига доир: ҳаёт тажрибаси, болаларга хос нигоҳ, баён усулидаги синтез, сатирик пафос, кўнгил дардини тўкиб солиш каби қатор индивидуал хусусиятларни очиб беради ва мисоллар билан асослайди.\nА.Расуловнинг “Ғаройиб салтанат” рисоласида Х.Тўхтабоев, “Ўзлик сари йўл” китобчасида Анвар Обиджон ижоди атрофлича таҳлил қилинади. Олим фош этиш хусусиятига таяниб, “Сариқ девнинг ўлими”ни дедектив роман сифатида тақдим этади. Ўрни келганда дунё болалар адабиётининг забардаст намояндалари билан объект адиблар ижоди таққосланиши ҳам табиий таассурот қолдиради. Битта адиб ижодига махсус бағишланган китоблардан яна бири “Юлузнинг беш қирраси” деб номланади. Доцент А.Алимбеков унда Ўзбекистон халқ ёзувчиси Муҳаммад Али ҳаёти ва ижодини тадқиқ этади. Китоб ижодкорнинг шоир, носир, публицист, таржимон ва адабиётшунос сифатидаги қирралари юзасидан тасаввур беради. Бунда муаллиф адибнинг кундаликларидан самарали фойдалангани — унинг ижод лабараториясига кириб борганини кўрсатади.\nЎтган йилда муаллифлар жамоаси ёзган адабиётшунослик мажмуалари, дарсликлар ҳам босилиб чиқди. Заҳматкаш олим Н. Каримов таваллудининг 80-йиллиги муносабати билан чоп этилган “ХХ аср ўзбек адабиёти масалалари” ўтган йилнинг жиддий китобларидан бири бўлди. Мажмуада ўттиздан ортиқ муаллиф ўз илмий мақолалари билан қатнашди. Улар орасида академикдан тортиб, илм йўлига кириб келаётган ёшларгача бор. Тўплам мундарижаси, мавзу йўналиши ранг-баранг. Китоб ҳақиқатан ҳам ўтган аср ўзбек адабиёти тарихига, адабий танқидчилиги, фольклоршунослиги, ҳозирги адабий жараён, қиёсий адабиётшунослигига тегашли долзарб масалаларни қамраб олган. Кенг қамровга эга бу китоб олимга илмий жамоатчиликнинг ҳурмат-эҳтироми рамзи сифатида қабул қилиш ўринли. Аслида Н.Каримов илмий ижод қамрови жуда кенг адабиётшунос. Бу жиҳатни ҳаётий-илмий далилларга, теран муҳокамаларга ниҳоятда бой бўлган “Адабиёт ва тарихий жараён” номли китоби ҳам исботлаб турибди.\nСуюкли адибимиз Худойберди Тўхтабоевнинг табаррук 80 ёши муносбати билан юқорида тилга олинган У.Норматов, А.Расуловларнинг китоби қаторига яна бир китобни — ёзувчи ўз замондошлари наздида қандай ижодкор шахс эканини кўрсатувчи “Дунёга танилган адиб” номли жамоа тўпламини ҳам қўйиш лозим. Унда йигирмадан ортиқ муаллифлар қатнашган; бешта суҳбат берилган. Бошқа миллат зиёлиларининг эътирофлари, таниқли адиб ва китобхонлардан келган қатор мактублар ўрин олган. Табиийки, манбаларнинг саккиз фаслга махсус тақсимлаб, ҳар бирига адиб тилидан жиндай қувлик ва топқирлик билан шеърий сарлавҳалар қўйилганини китоб тартиб бериш маданиятидаги ўзига хос топилма, деб баҳолаш мумкин.\nАслида, ҳар қандай матн таркибидаги гап бирор маънони ифодалаши лозим. Бир мақолада ёзилади:“Глобал герменевтикада матн трансформацияси орқали глобал характер касб этгани ҳолда, уларнинг қаҳрамонлари оддий коинот зарраси характеридан чиқиб, фазовий характерга эга бўлишини эслатади” (М.Тожибоев. “Ш.ю”, 2012 йил, 4-сон.). Неча бор такрор ўқиш билан англашнинг имкони бўлмади. Мақолада шу тарздаги қандайдир ажнабий тилдан қилинган нўноқ таржимани, эслатадиган ўринлар талайгина эди.\nДавом этайлик: “Шу маънода, жанр табиати хилма-хил поэтик уюшмаларни жипслаштиради. Шакл, мазмун ва услуб ўртасидаги бадиий муносабатни қайта тиклаш унинг асосий поэтологик вазифаси саналади” (14-бет), “Фалсафий-ижтимоий-руҳий умумлашма теранлиги талқинни лаҳзада идрок этишга имкон бермайди, таҳлил мантиғини тадқиқ саҳнига кўтаради” (17-бет). “Муаллиф қабариқ тасвир қоришиғида инсон идрокини банд этган ижтимоий-руҳий муаммоларни кўндаланг қўяди. Хотиралар динамикасида қайта тикланган имконият асар йўналишини ташкиллайди” (18-бет). Исталган бир саҳифани очиш мумкин; мисоли чиқади: “Ижод фалсафаси ва муаммо муайянлиги синтези, руҳ маънавияти ва синтактик танлов муштараклиги, муаллиф концепцияси позитив характери ва тасвир қабариқлиги яхлитлиги ёзувчи поэтологик мундариждасининг ўзига хос хусусиятларидан далолат беради” (88-бет).\nТўғриси, илмий-фалсафийга ўхшаб кўринган бу иншолар анча мужмал. Аслида, теран тасаввур қилинмаган нарсалар хусусида мужмал фикрлар баён этилади. Китоб гарчанд роман поэтикасига бағишланган бўлса ҳам, унда энг асосий поэтик унсурлар тизимли равишда текширилган эмас. Афсуски, ўтган 2012 йил китоблари орасида шу тоифадагилари ҳам учради. Абдулла Қодирий айтади: “Сўз сўйлашда ва улардан жумла тузишда узоқ андиша керак. Тузилган жумлани ёзувчининг ўзигина тушуниб, бошқаларнинг тушунмаслиги катта айб. Аслида ёзувчилик айтмоқчи бўлган фикрни ҳаммага баробар англата билишда, орага англашилмовчилик солмасликдадир” . Бу гап адабиётшунос-мунаққидга ҳам тегишли.\n← Аввалги Аввалги Сафо Матжон. Ижодий индивидуаллик, уcлубий ранг-баранглик (2013)\nКейинги → Кейинги: Каромат Муллахўжаева. Мумтоз адабиёт — бугуннинг нигоҳида (2013)


Шукрулло Мирсаидов оламдан ўтди\nШукрулло Мирсаидов (орқа қатор) Ислом Каримов ¸ Антолий Собчак¸ Владимир Путин¸ Адҳам Фозилжоновлар билан бирга. 1991 йил.\nЎзбекистон мустақиллигидан сўнг мамлакатда таъсис этилган вице-президентлик лавозимининг ягона соҳиби бўлган таниқли давлат ва сиëсат арбоби Шукрулло Мирсаидов 2 ноябр куни пешин намозидан олдин Тошкентда дафн қилинди.\nБу ҳақдаги хабарни Озодликка дафн маросимида бевосита иштирок этган Мирсаидов яқинларидан бири маълум қилди.\nУнга кўра¸ 73 яшар Мирсаидов юрак хуружидан вафот этган.\n1939 йил 14 февралида Ленинободда туғилган Шукрулло Мирсаидов¸ Тошкент Молия-иқтисод институтини тугатиб¸ аввалига мазкур институт¸ сўнгра Тошкент шаҳар Ижроия қўмитасида ишлади.\n1985 йилда шаҳар Ижроия қўмитаси раиси¸ 1990 йил 1 ноябрида Ўзбекистон Вазирлар Кенгашининг раиси лавозимига тайинланди.\nПостсовет Ўзбекистонидаги таниқли иқтисодчи ва сиëсат арбобларидан бири саналган Шукрулло Мирсаидов 1990 йилнинг 1 ноябрида Ўзбекистонда жорий этилган вице-президентлик лавозимига тайинланди ва мамлакат иқтисоди учун масъулиятни зиммасига олди.\nКаримовнинг давлат бошқарувини авторитаризм томон бурганига норозилик тариқасида¸ 1992 йил 4 январида бу лавозимига парламент сессиясида "тиз чўкиб яшагандан¸ тик туриб ўлмоқ афзал" деган баëнот билан истеъфо берди.\nИслом Каримовнинг давлат маслаҳатчиси лавозимини қабул қилиш таклифини рад этган Мирсаидов¸ бу истеъфодан сўнг очиқ мухолифатчилик фаолиятини бошлади ва "Адолат- Ҳақ йўли" деб номланган мухолифат партияси ҳамда Ўзбекистондаги мухолиф гуруҳларни мувофиқлаштириш маркази тузди.\nБу гуруҳга ўз партиясидан ташқари "Бирлик" ва "Эрк" партиялари¸ шунингдек "Тўмарис" хотин-қизлар ташкилоти кирди.\nМирсаидовни бу фаолиятдан тўхтатиш мақсадида Ўзбекистон махфий хизматлари 1993 йилда унга қарши суиқасд уюштирди¸ молиявий жиноятларда айблаб¸ шартли жазога ҳукм қилди.\nТошкент ҳукумати ўғлини ўғирлаб кетиб¸ Мирсаидовга қарши туҳмат кампаниясини кучайтириши ортидан собиқ вице-президент сиëсий фаолиятини тўхтатганини 1998 йилда Озодлик радиоси орқали эълон қилишга мажбур бўлган эди.\nСиëсатдан кетганини эълон қилганидан сўнг Шукрулло Мирсаидов бирор марта оммавий ахборот воситалари мухбирлари билан учрашмади.\nАйрим норасмий манбалар Мирсаидовнинг мамлакатдан чиқиб кетгани¸ хусусан Россия ва Қозоғистонда яшаëтгани ҳақида маълумот тарқатганига қарамай¸ Озодлик манбалари ҳаëтининг сўнггига қадар унинг Ўзбекистонда қолганини таъкидламоқдалар.\nШукрулло Мирсаидовнинг вафоти тўғрисидаги хабарни унинг яқин дўстларидан бири, тошкентлик юрист Гулнора опа Озодлик мухбиридан эшитди.\n"Яқиндагина – ҳайит куни гаплашувдим у киши билан", деди Гулнора опа.\nОзодлик: Ëмон хабарни мана биздан эшитдингиз. Микрофонни ëққунимча гаплашганимга икки кун бўлди, дедингиз. Қандай ҳолатда эди, саломатмиди?\n- Саломат эдилар. Шукур ака билан икки кун олдин, ҳайитнинг учинчи куни гаплашдим. Соғ-саломат, яхши эдилар. Фақат “Озгина нафасим қисди. Яхшиман” деган эди. Унақа “мен касалман” дегани йўқ лекин.\nОзодлик: Ўзи бардаммидилар?\n- Албатта. Жуда ҳам яхши эдилар.\nОзодлик: Кейинги йилларда нима билан шуғулланаëтган эди у киши?\n- Кейинги йилларда уйда эдилар. “Зерикканларимда чиқиб келаман кўчага” дердилар менга.\nОзодлик: Ҳеч қанақа бизнеси йўқмиди?\n- Йўқ, йўқ. Менимча, ҳеч қанақа бизнеси йўқ ҳозир.\nОзoдлик: Оиласи тўғрисида нима биласиз?\n- Оила тўғрисида менга гапирмас эдилар. Ҳеч нарса билмайман. Унақа нарсаларни гапирмас эдилар.\nМуҳожиратда яшаëтган ўзбек журналисти¸ "Дунë ўзбеклари" сайти бош муҳаррири Исмат Хушев Шукрулло Мирсаидовнинг мустақил Ўзбекистонни фаровонлик йўлига солмоқчи бўлган катта иқтисодчи ва сиëсат арбоби сифатида билишини айтади:\nИсмат Хушев билан суҳбатни қуйида тинглашингиз мумкин:\nМустақил журналист Абдураҳмон Ташанов Шукрулло Мирсаидовнинг вафоти муносабати билан унинг бундан икки йил муқаддам номаълум шахслар томонидан калтакланганини эслади.\nЖурналист фикрича, Ўзбекистон раҳбарияти собиқ вице-президентнинг вафотини эътиборсиз қолдиради.\n- Марҳум Шукрулло Мирсаидов кейинги пайтларда ўзи анча сояда қолаëтган, кўп ишларга аралашмай юрарди. Лекин у кишининг яқинлари билан бизлар гаплашиб турардик. Ўзлари билан баъзан учрашган пайтларимиз бўлган. Икки-икки ярим йил олдин Қозоғистон чегарасида гўë безорилар, шахси маълум бўлмаган одамлар у кишини жуда қаттиқ калтаклаб кетишган ва у киши жуда оғир тан жароҳати билан уйига келиб анча пайт даволаниб, ҳатто овқатлар ея олмасдан томоғини тешиб овқатлар бериб, шунақа бир ҳолатлар бўлган эди. Лекин нима сабабдан у одам калтакланди, ...\nАбдураҳмон билан суҳбатни қуйида тинглашингиз мумкин.


Қарши шаҳар 7-миттитумандаги кўп қаватли уйлардан биридаги хонадон қўнғироғи изма-из жиринглади. Уй соҳибасининг қизи Юлдуз Арзиева (исм-фамилиялар ўзгартирилган) келиб, ичкаридан бир неча маротаба "Ким?" дея сўради.\n- Мен, янга, очинг, турмуш ўртоғингизнинг ёрдамчиси бўламан, - деди ташқаридаги овоз. - Эрингиз қайнотангиз билан жанжаллашиб, жаҳл устида уни ўлдириб қўйибди. Мени қайнонангиз юборди, эшикни очинг, илтимос.\nЮлдуз 2015 йилда Қарши шаҳрида яшовчи бир йигит билан турмуш қурган, аммо орадан бир неча ой ўтиб, оилавий низолар сабаб эри билан ажрашиб, ота уйига келиб яшаётганди. Ўғли ҳам шу ерда туғилди. Шундан сўнг собиқ турмуш ўртоғи ўғлини кўриш баҳонасида тез-тез бу ерга келар, доимий равишда учрашиб туришарди. Бозорда савдо қиладиган турмуш ўртоғига кўмаклашиб юрадиган бу йигитни ҳам яхши танирди. Шу боис дарҳол эшикни очиб, уни ичкарига киритди.\nДамир хўжайини Ўктам билан бир неча маротаба бу ерга келган, кундуз кунлари уйда Юлдузнинг ёлғиз ўзи бўлиши, онаси эса ишдан кеч қайтишини яхши биларди. Шу боис унинг уйига бостириб кириб, қўрқитиб пул ундириш режасини тузиб чиққанди.\n- Янга, сув беринг, илтимос, - деди ўзини қаттиқ чанқаган кўринишга солиб. Аёл ошхонадан сув олиб чиқиб, сўнг воқеага ойдинлик киритиш мақсадида телефонга югурди. Пайтдан фойдаланган Дамир эса дарҳол чўнтагидаги пичоқни олиб, унинг бўйнига тиради.\n- Агар ғинг этсанг ўлдираман, менга пул керак.\nШу пайт ичкари уйдан Дамир кутмаган яна бир аёл - Юлдузнинг онаси чиқиб қолди. Шу куни у ишдан эртароқ қайтганди. Қўрқиб кетган аёл югуриб келиб, Дамирнинг қўлидаги пичоққа ёпишди. Буни кутмаган йигит шошиб қолди, пичоқни аввал Юлдузга қараб силтади, сўнг унинг онасига ҳамла қилди. Уларни жароҳатлаб, воқеа жойидан қочиб кетди.\nНафс кўйига тушиб, босқинчилик жиноятига қўл урган йигит ўз мақсадига ета олмади. Энди эса бу қилмиши учун қонун олдида жавоб беришга мажбур.\nҚарши шаҳар прокурорининг катта ёрдамчиси


11:27 / 28.01.2017\nБарселона маъмурияти шаҳар марказида сайёҳлар оқимини чеклаб қўйди, деб хабар бермоқда шаҳар кенгаши томонидан қабул қилинган сайёҳлик сиёсатига иқтибос келтирган ҳолда El Pais нашри.\nҲужжатга кўра, Барселона 4 ҳудудга бўлинади.\nБиринчи – тарихий ҳудудда меҳмонхоналар сони қисқаради. Иккинчисида меҳмонхоналар сони аввалгидек қолади. Яна иккита ҳудуд яратилиб, бу ерда сайёҳларни жойлаштириш жойлари кўпаяди. Барселона раҳбарияти янги меҳмонхоналарни шаҳар четида қуришни таклиф қилмоқда, уларни марказда қуриш эндиликда тақиқланади.\nБундан ташқари, шаҳар раҳбарияти сайёҳларни жойлаштиришга янги лицензияларни беришни тақиқлаб қўйди.\nШаҳар ҳокимиятининг бу қарорини шаҳарликлар ҳам, сайёҳлик соҳаси вакиллари ҳам танқид қилишди. Уларнинг фикрича, бу ташаббус шаҳар иқтисодиёти, янги иш ўринлари яратиш сиёсатига зарар етказади, инвестицияларни қочиради ва ҳуқуқий мавҳумликни яратади. 2014 йил маълумотларига кўра, сайёҳлик соҳаси Барселона ялпи ички маҳсулотининг 12 фоизини ташкил қилган.\nThe Guardian нашрининг маълум қилишича, 2016 йилда Барселонага келган сайёҳлар сони 32 млн кишини ташкил қилган.


Британияликларнинг 45 фоизи Тереза Мэйнинг эрта истеъфосини хоҳламоқда\n15:20 / 14.08.2017\nIndependent нашри томонидан ўтказилган сўров натижаларига кўра, британияликларнинг қарийб ярми мамлакат бош вазири Тереза Мэйнинг сиёсатидан норози.\nТаъкидланишича, сўровда қатнашганларнинг деярли ярми у ўз лавозимида 2022 йилги сайловларга қадар қола олмаслигини билдиришган. Уларнинг фикрича, кўплар Мэйнинг сиёсатидан норози. Респондентларнинг фақатгина 29 фоизи уни ҳокимият тепасида қолишини исташлари ҳақида маълум қилишган бўлса, кишиларнинг 45 фоизи унинг эрта истеъфосини хоҳламоқда.\nИштирокчиларнинг 58 фоизи эса унинг раҳбарлигидан норози эканликларини билдиришган. Респондентларнинг 42 фоизи бош вазир ишидан қониқаётганликларини айтган.\nНашрнинг ёзишича, унинг рақиби, Лейбористлар партияси етакчиси Жереми Корбин британияликлар орасида машҳур бўлиб қолишда давом этмоқда, унинг оммабоплик рейтинги Мэйдаги 32 фоиз билан таққослаганда 33 фоизлик кўрсаткичга етган.\nАввалроқ мадам Тюссо музейи твиттерда Буюк Британия бош вазири Тереза Мэйнинг мум ҳайкали устида иш олиб борилаётганини айтиб ўтганди.


Сайёҳларга нима керак? Ўзбекистонга келаётган сайёҳлар фикри таҳлил қилинди\n23:00 / 02.11.2018 23311\nBooking.com маълумотлари асосида "Я Отельер" жамоаси Ўзбекистонга ташриф буюраётган сайёҳлар фикрларини таҳлил қилди. Бунинг учун сайёҳлар орасидаги энг машҳур тўрт йўналиш – Тошкент, Самарқанд, Бухоро ва Хива танланди, дея хабар беради Туризмни ривожлантириш давлат қўмитаси матбуот хизмати. Шунингдек меҳмонлар учун саёҳат давомидаги аҳамиятли жиҳатлар ажратиб олинди – персонал, жойлашув, тозалик, интернет, қулайлик, нарх ва сифат нисбати ва б.\nҲар бир шаҳар барча бандлар бўйича етарлича баланд баллар билан баҳоланди. Хусусан, меҳмонхоналарда хизмат кўрсатувчи персонал умумий ҳисобда 9.0 балл, тозалик – 8.7 балл, жойлашув 8.8 баллга муносиб кўрилган. Фақат “интернет” банди бўйича пастроқ кўрсаткичлар қайд этилган: Тошкент шаҳрида – 6.5, Самарқандда – 6.1, Бухорода – 6.7 ва Хивада 5.6 балл.\nТаъкидлаш жоизки, Ўзбекистонда бепул Wi-Fi зонасини кенгайтириш мақсадларида Президентнинг 2018 йил 3 февралдаги 5326-сонли қарорига кўра, жамоатчилик жойларида Интернетга бепул кириш зоналарини яратган хўжалик субъектларига имтиёзлар тақдим этилади.\nҲужжатга кўра, ўз ҳудудида бепул Wi-Fi зонасини яратган хўжалик субъектларининг солиқ солинадиган базаси қурилмалар ва интернет-трафик харидига кетган харажатлар суммаси ҳисобига камаяди.\n«Ўзбекистон ҳаво йўллари»нинг янги самолётида интернетдан фойдаланиш неча пул?


Қирғизистонда президент кортежи иштирокида ЙТҲ рўй берди. Бир киши ҳалок бўлган - Daryo\n00:11, 05.06.2021 68664\nҚирғизистон президенти Садир Жапаровнинг кортежидаги машиналар 4 июнь куни Иссиқкўл денгизи ҳудудида инсон ўлими билан якунланган йўл-транспорт ҳодисасининг иштирокчиларига айланди. Бу ҳақда Қирғизистоннинг «AКИpress» нашри хабар берди.\n«Миллий хавфсизлик давлат қўмитасининг 9-хизматининг уч нафар ходими жароҳатланди ва бир киши ҳалок бўлди. Шунингдек, ҳайдовчи ва енгил автомобиль йўловчисига ҳам жароҳат етган», — деган Қирғизистон ижтимоий риволаниш ва соғлиқни сақлаш вазири Алимкадир Бейшеналиев.\nҚирғизистон президентининг матбуот хизмати ЙТҲга номаълум шахс бошқарувидаги енгил автомобилнинг тартибсиз ҳаракатлана бошлагани ва катта тезликда қарама-қарши йўналишга чиқиб кетгани ва кортеждаги машиналардан бирига урилгани сабаб бўлганини маълум қилди. Кортеждаги машина ичида Жапаровни қўриқлаб кетаётган хавфсизлик ходимлари ва ҳайдовчи бўлган.\nЖапаровнинг ўзига автоҳалокат оқибатида зарар етмаган. У воқеа юзага келган вақтда бошқа бир автомобиль ичида бўлган.\n«Тахминларга кўра қарама-қарши йўналишга чиқиб кетган автомобиль ҳайдовчиси маст ҳолатда машинани бошқарган», — дея қўшимча қилинган Қирғизистон президенти матбуот хизматининг хабарида.\nЭслатиб ўтамиз, 4 июнда Қирғизистоннинг Тожикистон билан чегара ҳудудида ҳарбий вертолёт фавқулодда қўнган ва ҳодиса оқибатида вертолёт ёниб кетган ва 13 нафар одамга жароҳат етганди. Авиаҳалокатдан жабрланганларнинг уч нафари оғир аҳволда эканлиги хабар қилинган.\n23:34, 20.07.2021 81833\n21:15, 18.07.2021 70688\n22:16, 22.07.2021 67801\n05:43 Бугун 3641\n02:37 Бугун 10927\n23:56, 02.08.2021 13714\n23:44, 02.08.2021 8232\n06:36, 02.08.2021 136044\n22:18, 01.08.2021 73477\n10:42, 02.08.2021 63353\n23:51, 01.08.2021 51519


Туркистон ташвиши | TURONZAMIN-Jahongir Muhammadning nashri\nPosted on 02/13/2010 by TURONZAMIN\nЎзбекистон газ таъминотини тўхтатмоқчи\nРасмий Тошкент қўшни Қирғизистон ўзбек гази учун қарзини дарҳол тўламаса, газ таъминотини тўхтатиши билан огоҳлантирган.\nЎзбек томонининг сўнгги огоҳи Қирғизистон парламентида кескин баҳсу мунозараларга сабаб бўлган.\nПарламент аъзолари не сабаб газ муаммоси ҳар йили қиш мавсумининг қоқ ўртасида юзага келиши масаласида мамлакат Энергетика вазирлигини айблашган. Ва ҳукумат мулозимларини кескин танқид этишган.\nЭнергетика вазирига кўра, Қирғизистоннинг ўзбек гази учун қарздорлиги жорий пайтда 5.200 минг АҚШ долларини ташкил этади.\nҚирғизистон табиий газни асосан Ўзбекистондан олади. Бунча қарзнинг тўпланиб қолишига сабаб эса, Қирғизистон энергетика тизимидаги ноқисликлар ва етказиб берилаётган газ тақсимотидаги муаммолар экани айтилади.\nМуаммонинг ечими топилди-ми?\nҚирғиз парламентининг бугунги йиғинида Қирғизистон Молия вазирлиги Ўзбекистондан қарзларини қоплаш учун уч миллион долларга яқин маблағ ажратиш ниятида эканини билдирган. Ўзбек томони ҳам қарзнинг катта қисмининг тўлаб қўйилишини истайди.\nАйрим йиғин иштирокчилари эса, Қирғизистон Ўзбекистон табиий газини қанча пулга сотиб олаётганини ўз мамлакатлари учун ҳақоратли эканини айтишган.\nУларга кўра, Қирғизистон ўтган йили бир минг кубометр ўзбек табиий газини 240 долларда сотиб олган.\n“Ҳукуматимиз 2010 йилда ушбу нархни 220 долларга туширишга муваффақ бўлганини эълон этишдан мамнун эканини айтди. Бироқ Қозоғистон худди шундай газни жанубий минтақалари учун 84 долларга олади. Менимча, Қирғизистон учун жорий этилган нарх ҳақоратомуздир,” деб айтган парламент аъзоларидан бири.\nЙиғин иштирокчилари Ўзбекистон Қирғизистоннинг сув манбаларига қанчалик боғлиқ эканлигини ҳам эслатиб қўйишган.\nКуни-кеча Роғун ГЭСининг қурилиши юзасидан келиб чиққан танглик манзарасида расмий Тошкент Тожикистонга газ таъминотини тенг ярмига қисқартирганди.(BBCUzbek).\n« Зулм зиндонида қолаётган миллий шоир Юсуф ЖУМА ижодидан Жаҳонгир Муҳаммад: “ИАК” »


21-26 сентябр кунлари Россия жанубида бўлиб ўтган «Кавказ-2020» машғулотларига жалб қилинган Россиянинг жанговар зирҳли машиналари. [Россия мудофаа вазирлиги]\nМОСКВА – Ўтган ҳафта Россия жанубида якунланган кенг миқёсли ҳарбий ўйинлар Белорусияда давом этаётган сиёсий инқирозга соя солмоқда, зеро Москва ички ва халқаро босим кучайган бир шароитда ўз ҳарбий мушакларига зўр беришга уринмоқда.\nХалқаро ҳамжамият Москвани қўшни давлатларнинг ички ишларига аралашмасликка чақириб турган бир пайтда, Эрон ва Хитой сингари авторитар режимлар бутун дунё бўйлаб демократик интилишларга путур етказиш мақсадида Россияга қўшилмоқда.\n21 сентябрдан 26 сентябргача давом этган «Кавказ-2020» Россия, Хитой, Эрон, Мьянма, Арманистон ва Белорусиядан умумий ҳисобда 80 минг нафар иштирокчини жамлаган.\n«Бу машқлар Россия қуролли кучларининг йирик миқёсли можарога шайлигининг ҳар йилги синовидир», деди москвалик ҳарбий таҳлилчи Василий Кашин AFP билан суҳбатда.\n21-26 сентябр кунлари Россия жанубида бўлиб ўтган «Кавказ-2020» машғулотларида ҳарбий стратегия ва тактикани муҳокама қилаётган Россия ва хитойлик зобитлар. [Россия мудофаа вазирлиги]\nЖанубий Осетияда 21-26 сентябр кунлари бўлиб ўтган «Кавказ-2020» машғулотларида иштирок этган россиялик мото-ўқчилар, 25 сентябр. Машқлар Россиянинг жанубий қисмини қамраб олган. Россия қўшинлари 2008 йилдан бери Грузия ҳудудининг бир қисми бўлган Жанубий Осетияни эгаллаб олган. [Россия мудофаа вазирлиги]\nМашғулотлар Қора ва Каспий денгизларида ҳарбий-денгиз кучларини жойлаштиришни кўзда тутган, деди у.\nҚуруқликдаги қўшинлар Россия жанубида ва 2008 йилдан бери Россия қўшинлари тарафидан эгаллаб олинган Жанубий Осетияда (Грузиядан ажралиб чиққан ҳудуд) машқ қилганлар.\nБеларус ва Россия қўшинлари Астрахан шаҳрида қўшма машғулотлар ўтказдилар, бу эҳтимол «Россиянинг Воронежда жойлашган 20-умумқўшин армияси (CАА) кучларини Беларусга жойлаштириш учун тайёргарлик» бўлиши мумкин, деб ёзган 26 сентябр кун Вашингтондаги Урушни ўрганиш институти.\nРоссия мудофаа вазирлиги хабарига кўра, ҳарбий машғулотларга артиллерия тизимлари ва ракета мосламалари билан бирга, 250 та танк ҳамда 450 га яқин жанговар пиёда машиналари ва бронетранспортерлар жалб қилинган.\nРоссия президенти Владимир Путин армияни қайта тиклашни 20 йиллик ҳукмронлигининг энг устувор вазифаларидан бирига айлантирди ва сўнгги йилларда Кавказ, Болтиқбўйи ва Арктикада тез-тез кенг кўламли ҳарбий машғулотлар ўтказди.\nКоронавирус мамлакатни оғир аҳволда қолдирган бир вақтда, ўзининг турли ҳарбий ўйинларига диктатура бўйича ҳаммаслаклари ва Россияга қарам постсовет давлатларни таклиф қилиш – Путиннинг ғарбга қарши ва аксилдемократик иттифоқни тузишга қаратилган узоқ муддатли стратегиясидир.\nПутин Россиянинг (Италиядан камроқ) зарар кўрган иқтисодиёти учун Хитойдан ёрдам излаш мақсадида ўз мамлакатининг нисбатан кучли томонларини, яъни ҳарбий тайёрлов ва «Сибир қудрати» қувуридан ўтадиган мўл-кўл табиий газни таклиф қилган.\nШу билан бирга, у Украина ва Грузия сингари ғарбпараст собиқ Совет давлатларини жазолаб, уларга қарши уруш очди, бўлгинчи Приднестровье ўлкасини қўллаб-қувватлаш учун Молдовада Россия қўшинларини қолдирди ва Беларус диктаторини қўллаб-қувватлади.\nПутин ва Лукашенко – битта чўкаётган кемада\nЙирик ҳарбий машғулотлар август ойида қайта сайланиши ортидан мисли кўрилмаган норозиликка дуч келган ва 23 сентябр кунги махфий маросимда қасамёд қилган беларуслик диктатор Александр Лукашенкони қўллаб-қувватлаш белгиси ўлароқ баҳоланмоқда.\nМашғулотлар, шунингдек, ҳар иккала раҳбар дуч келаётган умумий қаршиликни акс эттиради, зеро уларнинг иккови ҳам ўзининг авторитар режимига нисбатан тобора кучайиб бораётган ички қаршиликни енгиш учун ўзаро алоқаларни мустаҳкамлашга уринмоқда.\n«Кавказ-2020» ҳарбий машқларига параллел тарзда, 14-25 сентябр кунлари Беларусда «Славян биродарлиги» деб номланган Россия-Беларус қўшма машғулотлари ҳам бўлиб ўтди ва унда 900 дан ортиқ россиялик ҳарбий хизматчилар қатнашди.\nБеларуснинг Польша билан чегарасидаги Брест шаҳри яқинида бўлиб ўтган ҳарбий машқлар давомида ўтган ҳафта Беларуснинг Европа Иттифоқи (ЕИ) билан чегараси бўйлаб Россиянинг товушдан тез учувчи иккита оғир стратегик «Ту-160» бомбардимончи самолёти учиб ўтган.\nЛукашенко Польша ва Болтиқбўйи давлатларини мухолифат билан келишувда айблади ва Ғарб давлатлари Беларусни Россияга ҳужум қилиш учун «плацдарм» деб билишини айтди.\n«Путин билан фикримиз бир», деган эди у август ойида.\nОктябр ойида Беларусда Россия раҳбарлигидаги хавфсизлик иттифоқи – Коллектив хавфсизлик шартномаси ташкилотига (КХШТ) аъзо олти давлат иштирокидаги машқлар ўтказилади.\nМамлакат шарқида Москва қўлловидаги айирмачиларга қарши кураш олиб бораётган ва НАТО билан ўз машғулотларини бошлаган Украина «Кавказ-2020» машқлари жиддий таҳдид эканлигини баён қилган.\n«Жанговар маневрларда иштирок этаётган ҳарбий қисмлар Қора денгиздаги вазиятни беқарорлаштириши ва хавфсизликка таҳдид солиши мумкин», деб баёнот берган ўтган ҳафта Украина мудофаа вазирлиги.\nНАТО Қора денгизда украин ва рус ҳарбий кемалари тўқнашган Қрим яқинидаги сувларда патрул назорати олиб боради, Россия бу ҳудудни 2014 йилда ноқонуний тарзда аннексия қилган.\nРоссиянинг бу йилги ҳарбий ўйинларида иштирок этишдан бош тортган Ҳиндистон коронавирус пандемиясини сабаб қилиб кўрсатган бўлса-да, кузатувчилар бунга Хитой билан сустлашган муносабатлар сабаб бўлганини айтмоқда. Осиёнинг энг йирик икки давлати 1962 йилда чегаравий низо сабаб урушган, бу йилги тўқнашувларда ҳам қўшимча кўпгина қурбонлар берилган.\nРоссиянинг иттифоқчиси ва ЕИ таркибига кириш илинжидаги Сербия иттифоқнинг «кучли ва нолойиқ босими» туфайли Беларусдаги машғулотларда иштирок этишдан бош тортган.\n2014 йилда Россия Қримни аннексия қилиши ортидан Кремлнинг Европа билан муносабатлари ёмонлашган, бу танглик сайловларга аралашув ва жосуслик айбловлари туфайли янада кучаймоқда.\nАвгуст ойида Сибирда Кремлнинг асосий танқидчиси Алексей Навалнийнинг заҳарланиши Европа лидерларининг кескин эътирозига учради, улар Москвага қарши қўшимча санкциялар билан жавоб беришлари мумкинлигини айтиб ўтдилар.\nМарказий Осиёдаги аксар кузатувчилар яқинда бўлиб ўтган машғулотларни Путиннинг милитаристик сиёсати белгиси ўлароқ баҳолаганлар.\nКремль Қозоғистонни ўзининг геосиёсий ўйинларига жалб қилишга уриниб келмоқда, дейди Нур-Султонлик сиёсий таҳлилчи Уразгали Селтеев.\n«Мамлакатимиз қатъиян нейтрал мавқеини сақлаб қолиши ва Ғарб билан қарама-қаршиликка аралашмаслиги керак», деб айтган эди у сентябрда. «Қозоғистон фуқаролари Россия ва унинг ҳарбий иттифоқчилари хатти-ҳаракатларидан зиён кўрмасликлари лозим.»\nКремль ўзининг провокацион ҳарбий машқлари ва бошқа йўллар билан Марказий Осиёда кескинликка сабаб бўлмоқда, деган эди бишкеклик қирғиз дипломати Мурат Конокбаев сентябрь ойида.\n«Яқинда улар ахборот маконимизда қирғизлар Қирғизистоннинг Россияга қўшилишини муҳокама қилаётгани ҳақидаги сохта хабарларни тарқатдилар», деди у.\n«Москванинг бу жирканч провокацияси қирғизистонликларни ғазаблантирди. Марказий Осиё республикасидаги реакция бу каби баёнотларнинг ҳақиқатдан йироқ эканлигини кўрсатди.»\nким яхшию ким ёмонлигини Худо билади. Бировнинг иши тўғри ёки нотўғри деб баҳо бериш бандасигамас..................\nУзоқ яша Беларус, Россия нажосатдир. [Беларус тилида ёзилган]


Ипнинг цилиндрик сирт устидаги ишқаланиши » Mexanika » Referat » Referat | Haqida\nAsosiy / ReferatMexanika Ипнинг цилиндрик сирт устидаги ишқаланиши\nИпнинг цилиндрик сирт устидаги ишқаланиши\nFayl hajmi 61,30 kB\n1.\tИпнинг цилиндрик сирт устидаги ишқаланиши\n2.\tДумалаб ишқаланиш.\nЦилиндрик валнинг сиртига ташлаб қўйилган ипнинг бир учига (81 шакл) куч қўйилган. Агар ип билан цилиндрнинг сирти орасидаги ишқаланиш коэффициенти f0 бўлса,\tмарказий бурчак АОВ га тенг бўлган ёй сиртидаги ипни мувозанатда ушлаб туриши учун унинг иккинчи учига қўйилиши зарур бўлган кучнинг минимал қиймати аниқлансин.\nМасалани ечиш учун ипнинг узунлиги dl=Rd бўлган DE элементининг мувозанат холатини кўриб чиқайлик, бу ерда R - валнинг радиуси. Ипнинг D ва E нуқталаридаги тортилиш кучларининг фарқи dT, ишқаланиш кучи dF=f0dN (dN -цилиндрик сиртнинг нормал реакцияси) хисобига Q нинг энг кичкина қийматида ип мувозанатда бўлади, Демак\ndN- нинг қийматини у - ўқига проекциялари тенгламасидан аниқлаймиз. Синуснинг кичкина қийматларида у бурчакка тенг эканлигини эхтиборга олиб, қуйидагин ёзамиз,\nбу қийматни юқоридаги тенгламага қўйсак,\nтенгламани иккала томонини Т - га бўлиб юборсак, ва  -нинг ўзгариши 0 дан  гача, Т нинг ўзгариши Q дан Р гача деб хисоблаб, аниқ интеграл олсак (=0 бўлгандаги нуқтада тортилиш кучи Q, = бўлганда Р бўлади):\nбўлади. Бундан кўриниб турибдики, изланаётган Q кучнинг сон қиймати фақат, ишқаланиш коэффициентига ва марказий бурчакнинг катталигига боглиқ экан холос.\nАгар ишқаланиш йўқ бўлса (f0=0), Q=Р бўлади. Энг мухими, шу нарса аниқландики, ишқаланиш коэффициенти сақланган холда ипни валга ўраб бориб, яхни марказий бурчакнинг қийматини орттира бориб, Q кучининг исталаганча кичкина қийматидаги мувозанат холатни тахминлаш мумкин экан, бу хақда 1 жадвалга қаранг.\n1-Жадвал. f0=0,5 бўлганда арқонни ёгоч устунга ўралгандаги Q/Р нинг қийматлари.\nАйланишлар сони\t\n2 айланиш........\t\nМасалан (1 жадвал), 1000 Н ли тортилиш кучини 2 Н куч билан мувозанатлаштириш мумкин экан, бунинг учун арқонни ёгоч валнинг атрофида атиги икки марта айлантириб ўраб чиқиш кифоя экан.\n(42) формула орқали, сирпанмай айланма харакат қилаётган тасмали узатмаларнинг (етакловчи) Р ва (етакланувчи) Q томонларидаги тортилиш кучларни аниқлаш мумкин. Масалан, марказий бурчак = бўлганда, қайишдан иборат бўлган тасма чўян шкивнинг сиртида айланма харакат қилса f0=0,3 , Q/Р нинг қиймати,\n33 масала. Лентали тормознинг DE ричагига (82 шакл) -куч қўйилган бўлсин. Агар CD=2CE ва лентанинг шкивга ишқаланиш коэффициенти f0=0,5 бўлса, ралиуси R га тенг бўлган шкив қўйилиши керак бўлган тормозловчи моментнинг қиймати аниқлансин.\nЕ ч и ш. АВ лента ёпишган шкивнинг А нуқтасига Р=2F бўлган Р кучи, ва В нуқтасига (42) формула орқали хисобланган Q кучи қўйилган бўлсин. Ушбу масалада f0=0,5 ва =5/4=3,93 рад. Демак,\nИзланаётган моментнинг қиймати,\nҚанчалик Q кучи кичкина бўлса ва қанчалик ишқаланиш коэффициенти f ва бурчак  -катта бўлса, шунчалик тормозлаш моменти катта бўлади.\n§27. Думалаб ишқаланиш.\nБир жисмнинг устида, иккинчи бир жисм думалаб харакатланишига қарши бўлган куч, думалаб ишқаланиш қаршилик кучи деб аталади.\nРадиуси R-га тенг бўлган цилиндрик гилдирак, гадир-будир горизонтал текислик устида тўхтаб турган бўлсин. Гилдиракнинг марказига (83, а шакл) Fчег дан кичикроқ миқдордаги кучни қўяйлик. У холда А нуқтада сон қиймати -га тенг бўлган ишқаланиш кучи - пайдо бўлиб, гилдиракни текислик устида сирпанишига қаршилик кўрсатади. Агар нормал реакция кучи - - ни хам А нуқтага қўйилган деб хисобласак, у куч огирлик кучи Р билан ўзаро мувозанатлашиб қолади. ва кучлари эса гилдиракни айлантирувчи жуфт кучларга айланиб қолади. Шаклдан кўриниб тургандек, бундай холатда хар қандай кичкина Q куч хам гилдиракни айлантира олиши мумкин бўлади.\nТажрибалар шуни кўрсатдики, бундай холат асло рўй бермас экан. Бунинг сабаби шундаки гилдирак билан текислик деформацияланиши оқибатида бир нуқтада эмас, балки махлум АВ юзача орқали туташадилар (83, б шакл). Q кучнинг тахсирида А нуқтадаги босим кучи камайиб, В нуқтадаги босим ортиб боради. Натижада текисликнинг реакция кучи N йўналиши ўзгармаган холда у ўзига параллел равишда харакат томонга қараб силжий бошлайди. -нинг қиймати ортиб борган сари силжиш орта боради ва нихоят тегишли k - масофага етади ва гилдирак айлана бошлайди.\nШундай қилиб, чегаравий холатда гилдиракка иккита жуфт куч тахсир қилади, уларнинг биринчиси чег, бўлиб унинг моменти RQчег, иккинчиси эса мувозанатловчи , жуфт бўлиб, унинг моменти Nk -га тенг. Айлантирувчи ва қаршилик қилувчи моментлар, чегаравий холатда ўзаро тенг бўладилар, яхни QчегR= Nk ёки\nQчег= kN/R (43)\nQQчег бўлгандан кейин гилдирак айлана бошлайди.\n(43) формула чизиқли функциядан иборат бўлиб, k - думалаб ишқаланиш коэффициенти деб аталади. Унинг ўлчов бирлиги -см. Думалаб ишқаланиш коэффициенти думаловчи сиртларни материалига боглиқ бўлиб унинг қиймати тажриба орқали аниқланади. Қуйида бахзибир кўп учрайдиган материаллардан тайёрланган сиртлар учун думалаб ишқаланиш коэффициентининг қийматларини (см-ларда.) келтирамиз:\nЁгоч устида ёгоч айланса.............................................0,050,08\nЮмшоқ пўлат пўлат устида (гилдирак релс устида).............0,005\nТобланган пўлат пўлат устида (шарикли подшипник)...........0,001\nБу формуладаги k/R нисбат, кўпчилик материаллар учун статик ишқаланиш коэффициент f0 - дан бир мунча кичкина бўлади. Шу сабабли техникада, иложи бўлган холларда сирпанишни думалаш билан алмаштиришга интиладилар (масалан, гилдирак, шарик подшипниклар ва бошқалар).\n34 масала. Агар радиуси R га тенг бўлган цилиндрнинг думалаб ишқаланиш коэффициенти k бўлса, у қандай  - бурчакли қия текислик устида, думаланмасдан мувозанат холатини ушлаб тура олади (84 шакл).\nЕ ч и ш. Аввало мувозанатнинг чегаравий =1 қийматини аниқлайлик. Цилиндрнинг огирлик кучини -ни ва ташкил этувчиларга ажратайлик (84 шакл). У холда сурувчи кучнинг қиймати Qчег=Р1=Рsin1, ва нормал реакция N=Р2=Рcоs1 бўлади. (43) формулага асосан,\nРsin1=(k/R) Рcоs1 ёки tg1=k/R\nбўлади. Думалаб ишқаланиш коэффициентининг қиймати нолга яқинлашган сари, 1-нинг қиймати хам нолга яқинлашиб боради, Хулоса қилиб шуни айтиш мумкинки, tg1 (§25 даги 30 масалага қаранг) бўлса, яни f0>k/R бўлган холатда хам мувозанат сақланиши мумкин. Лекин агар f0\nTeglar: иш1179аланиш бўлган 1179иймати бўлади устида коэффициенти бўлса гилдирак кичкина цилиндрик бўлиб билан 1179ўйилган думалаб мумкин кучнинг текислик холатда мувозанат тортилиш\nЦилиндрик оболочкаларни ҳисоблаш ва лойихалаш\nСирт тушунчаси. Сиртнинг берилиш усуллари\nЖаҳон қишлоқ хўжалигидаги дехкончилик ва чорвачилик ишла ...\nНукта, сирт, фазо, туплам, кесишув, тенглама\nРезбали бирикмалар узаро алмашиниш, уларни назорат килиш\nТокарлик станогининг тузилиши ва турлари\nБиноларни архитектуравий кўринишини бузувчи нуқсонлар


МУНИСА РИЗАЕВА КОНЦЕРТ ОЛДИДАН: ЎЗИМНИ ҚАНЧАЛИК КУЧЛИ КЎРСАТГАНИМ БИЛАН... 03.10.2015 07:03\nМуниса Ризаеванинг 19,20,21 октябрь кунлари бўлиб ўтадиган концерти олдидан ҳозирда тайёргарликлар авжида! Муниса Ризаева ҳозирда ҳаттоки, ўз соғлигини ҳам ўйламай, фақат репетициялар билан банд! Концерт олдидан, Муниса Ризаеванинг фикрлари!\n- Концертда жуда кўп янгиликлар қилмоқчимиз! Одатий эмас, томошабинларнинг ҳеч қачон ёдидан чиқмайдиган концерт бўлишини истайман! Концертда менинг ҳам рақсга тушишим режалаштирилган. Мен эса, (кулади) рақсга тушишни ёқтирмайман! Хореография бўйича Райҳон ва Лола ажойиб, чиройли рақсга туша олишади! Улар саҳнада жуда ҳам жонли рақсга тушишади! Мен эса, ўз составим билан ишлашни, созандалар билан кўпроқ ишлаб, кўпроқ куйлашни ёқтираман! Ҳамма ҳар хил, ҳам бир хил эмас-ку! Баъзида рақсга тушмасам ҳам, иложи борича кўпроқ репетиция жараёнларида иштирок этяпман, кузатяпман. Концертнинг яна бир асосий жиҳатларидан бири, у ерда жуда кўп янги қўшиқлар бўлади! Ватан ҳақида Иқбол ака билан жуда ажойиб бир қўшиқ тайёрладик! Режиссёр эса, менга сокин эмас, шўхроқ қўшиқ бўлиши кераклигини айтганди. Лекин, режиссёримиз рози бўлади ва бу қўшиқни концертда мухлислар учун куйлаймиз! Айнан, шу қўшиқни куйлайман, деб туриб олишимнинг сабаби, мен ўз Ватаним ҳақида жуда узоқ вақт қўшиқ изладим! Чунки, Ватан ҳақида фақатгина юракдан куйлаш керак, деганман. Ватан мавзуси бу жуда ҳам жиддий мавзу! Бунинг учун муносиб шеър бўлиши керак! Муносиб равишда куйлаш керак! Яхши клип суратга олдириш керак! Ниҳоят, шундай қўшиқни топа олдим! Ўйлайманки, бу қўшиқ тингловчилар юрагига етиб боради! Чунки, бу қўшиқ менинг қалбимни эгаллаб олди! Бугунги кунда тингловчиларни таъсирлантириш қийин, негаки қўшиқлар жуда кўп! Охирги вақтда, хонандаларнинг хатоси шундаки, улар жуда ҳам кўп янги қўшиқлар чиқаришяпти! Мени эса, қоидам камроқ ва сифатли қўшиқ чиқариб, масалан, 3-4 ойда битта янги қўшиқ қилиб, уни яхшилаб “айлантириб” тингловчиларга етказиш! Қўшиқ тингловчилар ёдида қолиши керак! Агар ҳафтасига 5 та дан янги қўшиқ премьера қилаверсанг, ёдда қолиши ҳам қийин, деб ўйлайман! Ўзингиз ҳам биласиз, баъзида шунча премьералар кўпайиб кетади. Балки, шунинг учун ҳам, тингловчиларни таъсирлантириш қийин бўлаётгандир? Концертга тўхталсак, яна унга театр ва цирк актёрлари ҳам жалб қилинмоқда! Ўйлайманки, қизиқ бўлади! Бу билан ўзимни мақтамоқчи эмасман, мен аксинча ўзимни мақтайдиган эмас, доим танқид қиладиганлар тоифасиданман! Чунки, инсон ўзини ўзи қанча танқид қила олса, ўз камчиликларини ўзи кўра олса, шунчалик ижод тарафлама ўсади, ривожланади, деб ўйлайман. Билмадим, қолаверса, ҳаммаси Оллоҳдан, ҳаммаси яхши бўлишини, концертимни яхши ўтишини истайман! Айниқса, ҳаммаёқда тинчлик, саломатлик бўлишини! Чунки, ҳозир жаҳонда, атрофда нима юз бераётганлигини эшитиб, кўриб, баъзида қўрқиб кетаман ва юртимиздаги тинчлик, фаровонликка, мана шундай хотиржам концертлар бераётганлигимизга шукур қиламан! Тинч яшаяпмиз, эртанги кунимиз ҳам тинч бўлишини билиб, бемалол концертга тайёргарлик қиляпмиз!\n- Бу йил концерт режиссёри Рустам Динамович Шамсутдинов билан ҳамкорликда ишлаётган экансиз?\n- Концерт режиссёри Рустам Динамович Шамсутдинов, жуда ҳам ажойиб режиссёр, у концертларни жуда ҳам зўр ташкиллаштиради! Бу йил, шундай ажойиб ижодкор билан ишлаётганлигимдан хурсандман!\n- Унда бу йилги концертингизни аввалгисидан катта фарқ қилиши, ўзгача ўтиши аниқ!\n- (ўйланиб) Ўтган йили менга жуда қийин бўлганди! Сабаби, концертни тўлақонли режиссёри ҳам бўлмаган! Ҳамма ўзи билан ўзи бўлиб кетди! Кейин эса, Жаҳонгирнинг қочиб кетиши! Мени эса, иситмам 39 дан ошиб кетган! Бу ёқда сценарий йўқолиб қолган! Чироқлар ўз жойида эмас! Хуллас, ҳаммасини амаллаб тўғрилашга ҳаракат қилганман! Бу йил эса, ҳаммаси жойида!\n- Концертда дуэтлар бўладими?\n- Ўтган йилги концертимда жуда кўп дуэт куйлагандим. Бу йил эса, агар дуэт куйласам, фақат биттагина дуэт бўлади! Бу дуэтни ёш хонанда Шахзод Муродов билан куйлаймиз. У жуда истеъдодли, у билан “Ўжар” деб номланган дуэт куйлаганмиз. (МАЪЛУМОТГА ЎТИШ!) Ўша дуэтни концертда куйлаймиз!\n- Репетицияларда рақс билан шуғулланиш ўзингиз учун қандай кечяпти? Хореограф Наримон Григорян билан ишлаш-чи?\n-О, ўзи Наримон менинг дўстим, (кулиб) лекин унинг бунчалик яхши хореограф эканлигини билмасдим! Мен доим Наримонга фақат дўстимдек қарардим, худди кўп дўстларим менга фақатгина дўстдек қарашганидек! Дўстларим ҳеч қачон менга хонанда, бир “юлдуз” сифатида қарашмаган, мен ўзим ҳам, ўзимни ҳеч қачон “юлдуз” деб билмаганман, бундай ҳисобламайман ҳам! Мен ҳам оддий инсонман, фақат санъат ва мусиқани жуда яхши кўраман! Мени хонанда сифатида билмаган дўстларим, қўшиғимни тинглаб кўриб, “вой, роса яхши куйлар экансан!” дейишган! (кулади) Мен ҳам Наримон билан худди шундай дўст бўлганман ва унинг ишларига қизиқмаган эдим. Ҳозир эса, унинг ишларини кўриб, билдимки, у жуда ҳам профессионал, ўз ишининг устаси экан! Рақсларни шунчалик ўзлаштира олаётганим, унинг хизмати, деб ўйлайман! Мен билан бирга рақс тушаётган гуруҳ ҳам, ажойиб! Улар билан ишлаш жуда осон бўляпти!\n- Концертда нечта номерлар бўлади?\n- 20 тадан ортиқ! Ўтган йили қўшиқлар кам эди. Бу йил эса янги қўшиқлар кўп.\n-Концертда неча фоиз жонли ижро бўлади?\n-Мусиқа фонограмма бўлади, овозим эса 100 фоиз жонли! Игорь Иосисдан овозни сифатли етказиб беришини сўрайман, чунки ўтган йили, овоз сифати жуда ёмон бўлганди. Мен ўз овозимни эшитмаганман! Қандай ёд олган бўлсам, шундай куйлаганман, ўзимни эшитмаганман! Шунинг учун ҳам, плюс қўйдиряпман! Устидан куйлайман!\n-Қачон тўлиқ жонли ижрода, яъни мусиқалари ҳам жонли чалинган ҳолатда, концерт бермоқчисиз?\n-Қачонки, мен билан профессионаллар ишлашса! Масалан, Озодбек ака Назарбеков, Гулсанам Мамазоитоваларни профессионал созандалардан иборат гуруҳи бор! Улар бемалол, “Истиқлол” санъат саройида, бошқа жойларда жонли ижрода чалишни, нима қилишни яхши билишади! Менда-чи? “Истиқлол” санъат саройида бу жуда ҳам қийин! Мен ўзим-ку, жонли ижрода куйлайман, лекин бу аппаратуралар билан? Одамларга эса, овоз яхши чиқмаса, буни тушунтира олмайсан! Бунинг учун зўр аппаратура ва профессионал созандалар керак!\n- Концертда сокин қўшиқларни кўпроқ куйламоқчи экансиз?\n- Мен ўзи бутун умрим давомида доим сокин қўшиқларни ёқтириб келганман! Чунки, биз аёллар муҳаббатни ўзгача, чуқур ҳис қиламиз, дард чекишни яхши кўрамиз... Бизни Оллоҳ шундай яратганки, қанчалик қувонсак, шунчалик муҳаббат учун дард чекиб, кўзёш тўкамиз... Бу йил эса, ҳаётимда шундай бир вақт келдики, мени оз бўлса ҳам, халқ қабул қилди! Бундан жуда ҳам бахтиёрман! Бунгача, мен халқ мени қабул қилиши учун, халқ учун ижод қилардим, халқ эса, шўх, жўшқин қўшиқларимни яхши кўришади! Мен ҳақимда, доим “Муниса Ризаевами, демак, жўшқин қўшиқлар!” дейишади. Энди эса, уларга сокин қўшиқларимни ҳам куйламоқчиман, чунки кўряпманки, сокин қўшиқларимни ҳам ёқтиришар экан! “Ёмғирлар”, “Ота-она”, “Қайларда?” қўшиқларимни куйлаганимда, кўпчиликка бу қўшиқларим ёқди, жуда яхши қабул қилишди! Шунинг учун ҳам, концертда сокин қўшиқларимни кўпроқ куйлашга қарор қилдим!\n- Асосан, нимага урғу беряпсиз?\n- Янги қўшиқлар кўп бўлади! Қолаверса, залдан сўралган қўшиқларни ҳам ижро қилиб беришим мумкин! Бундан ташқари, концертда фан-клубим билан ҳам бирга ишлаймиз! Улар шунчаки қўллаб-қувватлаб туришмайди, аксинча, мен билан бирга ишлашади, улар учун ҳам номерлар ўйлаяпмиз!\n- Концертда махсус эффектлар, чироқлардан фойдаланиладими?\n- Албатта! Шу вақтгача қўлланилмаган, атай олиб келинган махсус эффектлар ҳам бўлади! Фақатгина 3D эффект эмас, балки ғойиб бўлиш, пайдо бўлиш, дегандек, жуда бир ўзгача сюпризлар бор! Концерт вақтининг ўзида декорациялар ўзгариши бўлади, декорациялар ҳам жуда кўп бўлади! Либослар устида эса, дизайнер Ҳилола Шер ишламоқда! Лекин, мен концертда кўп либос алмаштирмоқчи эмасман! Бу халақит беради, шунинг учун ҳам 2-3 та либос билан чегараланаман.\n- Тайёргарликлар жараёнида энг катта қийинчилик нимада бўлмоқда?\n- Энг катта қийинчилик, бу қўрқув! (кулади) Инсоннинг қўрқуви! Энг буюк санъаткорлардан бири ҳам айтган экан, “қайси вақт саҳнага чиқсам, мен жуда ҳам қўрқаман! Менда кучли ҳаяжон бўлади!” Бу нарса, ҳар бир хонандада бор! Бу қаерда бўлишидан қатъий назар, тўйми, туғилган кунми, ёки концертми, ҳар сафар, чиқиш олдидан катта ҳаяжон бўлади! “Қандай қабул қилишаркин?” деган савол барибир бўлади! Мен ҳам, шу борада жуда ҳам ҳаяжонланаман, қўрқаман ҳам. Ўзимни қанчалик кучли кўрсатганим билан, қанчалик кучли кўринганлигим билан, аслида жуда ҳам, кўнгли нозик, таъсирчан қизман! Аслида эса, буни шоу бизнесда ҳеч кимга кўрсатмаслик, билдирмаслик керак экан. Ўзингни кучли тутишинг керак! Биз эса, ҳаммамиз ҳам, аслида таъсирчанмиз, кўп нарсадан қўрқамиз. Шунинг учун ҳам, ҳамма концертга келадиганлардан бизни қўллаб-қувватлашларини, концертимизга яхши “беш” баҳо беришларини сўраб қоламан. (кулади) Концертимизни шунга муносиб, ажойиб бўлишига ҳаракат ва умид қиламиз!


Ўзбекистон Гулнора Каримованинг Россиядаги мулкларини ҳибсга олишни сўради – Коммерсант.Уз\nЎзбекистон Гулнора Каримованинг Россиядаги мулкларини ҳибсга олишни сўради\n«Россия Бош прокуратурасига Ўзбекистон Республикаси Бош прокуратурасидан Гулнора Каримова жиноий иши бўйича ҳуқуқий ёрдам кўрсатиш ҳақида сўров келди. Унда кўчмас мулк объектларини ҳибсга олиш сўралган», – дейилади хабарда.\nХабарда келтирилишича, ҳозирда сўров кўриш жараёнида бўлиб, сўровда кўрсатилган маълумотлар махфийлиги айтилади.\nЭслатиб ўтамиз, 2013 йилда Ўзбекистонда Гулнора Каримовага қарши товламачилик ва солиқдан қочиш ҳолатлари бўйича жиноий иш очилган.\nГулнора Каримова катта миқдорда давлат ва бошқа шахслар мулкини ўзлаштиришда айбланмоқда. У 2001 йилдан 2013 йилгача бўлган муддатда жиноий фаолият юритган ва давлатдан 2 миллиард долларга яқин маблағ ўғирлагани айтилади.\n2015 йил 21 августда Гулнора Каримовага 5 йил муддатга озодликни чеклаш жазоси тайинланганди.\n2017 йил июль ойида Ўзбекистон Бош прокуратураси Гулнора Каримовага нисбатан бошқа айбловлар бўйича тергов ишлари олиб борилаётганлигини маълум қилганди. Айтилишича, икки жиноий иш бўйича келтирилган зарар қарийб 2 млрд долларни ташкил этади. Ўзбекистон 12 мамлакат, жумладан Россиядаги умумий суммаси 1,5 млрд доллардан зиёд бўлган активларни хатлаш тўғрисида сўровлар юборган.\nБош прокуратура Гулнора Каримова жиноий иш\nПредыдущая запись Генпрокуратура Узбекистана попросила арестовать имущество Гульнары Каримовой в России\nСледующая запись Ўзбекистонда Энергия тежаш миллий компанияси ташкил этилди\nНАК открывает новые рейсы по маршруту Ташкент—Джидда—Ташкент\nПрезидент дал старт проекту стоимостью $24 млн\nС хлопковых полей вернут учителей, медработников и студентов


OzodDayjest: Оқ уйга Жо Байденнинг келиши Ўзбекистонга қандай таъсир этиши айтилди\n28 январ 2022, Тошкент вақти: 13:54\nАҚШнинг сайланган президенти Жо Байден.\nБожхоначининг уйидан 310 минг доллар чиққани даромадларни декларациялаш муҳим эканини кўрсатмоқда. Ўзбекистонда об-ҳаво ва табиий офатлар ҳақидаги маълумотлар уч соатга кечикмоқда. Жорий ҳафта матбуот шу каби воқеалар ҳақида хабар берди.\nБожхоначининг уйидан 310 минг доллар чиққани даромадларни декларациялаш муҳим эканини кўрсатмоқда\nЎзбекистон бош прокурори коррупцияга бағишланган мажлисда ҳибсга олинган “Aрк Булоқ” божхона пости раҳбарининг уйида тинтув ўтказилганда 311 минг доллар топилгани ҳақида маълум қилган эди.\nМансабдор жиноий фаолиятдан олинган даромаддан фойдаланиб “Tashkent City” да иккита уй ва нотурар жой, “Captiva” автомобили сотиб олиб, уй қурган.\nИқтисодчи ва блогер Отабек Бакиров ушбу ҳолатга муносабат билдириб, давлат амалдорлари ҳамда уларнинг қариндош-уруғи даромадлари ҳамда мол-мулкини декларациялаш ўта муҳим эканига эътибор қаратган.\n“Атрофингизга бир қаранг, айрим давлат амалдорлари, ҳокимлар, уларнинг фарзандлари, қариндошлари қандай ҳаёт тарзини кечирмоқда. Уларнинг ҳаёт тарзи бир кунлик харажати бир ойлик расмий даромадидан ҳам кўп. Қўша-қўша хонадонлар, қават-қават уй-жойлар, чет элдаги активлар, қиммат ва намойишкорона ҳаёт – булар бир қатор ўзбек амалдорларининг нормага айланган атрибутидек бўлиб қолган”, - деб ёзади О.Бакиров.\nТелеграмдги Davletov.uz канали эса мазкур жиноят хусусида хабар берар экан, божхона идорасининг банк сирига эгалик қилишга уринишини танқид қилди.\n“Банк сирига эгалик қилмоқчи бўлишади, одамларнинг чет элдан қиладиган харидлари лимитини кескин қисқартиришмоқчи бўлишади. Бу ишларини жамоатчилик танқид қилса, гўёки ўзларини фақат Ўзбекистон равнақини ўйлаётгандек кўрсатишади. Аслида-чи?.. Буларни “гуруч курмаксиз бўлмайди, тизимга бир-иккита виждонсиз ходимлар кириб қолган” деган важ билан оқлаб бўлмайди”,-дея мулоҳаза юритади блогер.\nАҚШда президент ўзгариши Ўзбекистонга қандай таъсир этиши баҳоланди\nАҚШ президентлигига демократик партия вакили Жо Байденнинг сайланиши Ўзбекистоннинг Жаҳон савдо ташкилотига аъзолик жараёнини янада илдамлатиши мумкин, деб ҳисоблайди Нагоя иқтисодиёт университети профессори, эксперт Алишер Умирдинов (www.sof.uz, 11 ноябрь).\n15 йиллик танаффусдан кейин Ўзбекистоннинг ЖСТга аъзолиги масаласи яна кун тартибига чиқди ва ишчи гуруҳи қайтадан иш бошлади.\nА.Умирдиновга кўра, жараён эндигина фаоллашаётган паллада президент Дональд Трампнинг сиёсати туфайли ЖСТ бошқаруви, айниқса, унинг низоларни ҳал этиш тизими боши берк кўчага кириб қолди.\nХусусан, АҚШ кўпчилик давлатлардан фарқли равишда халқаро тузилма бош директорини тайинлашда кореялик номзодни ёқлаб, тайинлов жараёнини тўхтатиб қўйди. Шунингдек, Вашингтон ташкилотнинг низоларни ҳал этиш тизимидаги апелляция органига аъзоларни сайлашни блоклаш орқали уни фалаж ҳолатига тушириб қўйди.\nҚайд этилишича, Оқ уй соҳибининг ўзгариши билан ЖСТ фаолияти жонланиши ҳамда Ўзбекистоннинг халқаро тузилмага аъзолиги борасида ижобий янгиликлар бўлишига умид қилиш мумкин.\nЎзбекистон Фанлар академияси Тарих институти илмий ходими Равшан Назаров Россиянинг “Новости” ахборот агентлиги берган интервьюсида сайловда Жо Байден узил-кесил ғалаба қозонган тақдирда ҳам Оқ уйнинг Ўзбекистонга нисбатан сиёсати ўзгартирмаслигини тахмин қилган.\nОб-ҳаво ва табиий офатлар ҳақидаги маълумотлар кечикаётгани сабаби очиқланди\nЎзбекистонда гидрометеорология хизматига йиллар давомида эътибор берилмагани оқибатида мазкур соҳа замондан орқада қолиб кетди (“Маҳалла” газетаси, 12 ноябрь).\n1995 йилдан буён аэрологик кузатув ўтказилмайди. Бу эса об-ҳаво ҳақидаги маълумотларнинг ишончлилигини пасайтиради.\nХалқаро стандарт бўйича мамлакат ҳудудида 4 мингта станция бўлиши зарур, аммо Ўзбекистонда айни пайтда 335 та станция фаолият юритмоқда.\nГидрометеорология хизмати марказининг моддий-техник базаси ҳам талабга жавоб бермайди, ускуналар аллақачон эскирган. Мавжуд 70 та станциянинг атиги 14 таси автоматлашган.\nПрогнозлар ўн йил олдинги дастурий маҳсулотлар асосида тайёрланмоқда. Оқибатда об-ҳаво ва табиий офатлар ҳақидаги маълумотлар уч соатгача кечикмоқда. Ваҳоланки, жаҳон тажрибасида бу кўрсаткич 10 дақиқани ташкил этади.\nГидрометеорология хизмати маркази бош директори Шерзод Ҳабибуллаевга кўра, президент Шавкат Мирзиёев 3 ноябрь куни бўлиб ўтган йиғилишда соҳани ривожлантириш бўйича асосий йўналишларни белгилаб берди.\nЭндиликда эскирган техникалар буткул янгиланади. Ҳавонинг ўзгариши, булутларнинг ҳаракати, шамол, сувларнинг оқими бўйича ягона давлат геоахборот станцияси ишга туширилади. Тизимнинг такомиллаштирилиши табиий офатлардан олдиндан хабардор бўлиш имконини оширади.


«Солиқ ва божхона хабарлари» газетасининг 2019 йил 13 август 33-сони - Gazeta.Norma.uz\n«Солиқ ва божхона хабарлари», №33, 2019й. 13 август\n2019 йил 1 январдан қўлланиладиган солиқ имтиёзлари татбиқ этилмайдиган экспорт қилинадиган хом ашё товарлари рўйхатига бироз тузатиш киритилди (31.07.2019 йилдаги ПФ-5777-сон Фармон).\nПрезидентнинг қарори (2.08.2019 йилдаги ПҚ-4412-сон) билан мамлакатимиз суғурта бозорини ислоҳ қилиш бўйича комплекс чора-тадбирлар тасдиқланди (қарор матни «СБХ» мазкур сонининг ҳужжатлар пакетида берилмоқда).\nХодимга 15 иш куни учун меҳнат таътили берилди. Раҳбарият унга ушбу кунлар учун таътил пулидан ташқари, иш ҳақи тўлашни талаб қиляпти. Таътил кунлари учун таътил пули ҳисобланган бўлса, ушбу кунлар учун иш ҳақи ҳам тўланадими?\nЯСТ тўлайдиган корхонамиз бар очаяпти. Мижозларга тамакисиз хушбўй ҳидли кальян ва таомларсиз салқин ичимликлар берилади. Ушбу фаолият тури тармоқнинг қайси тоифасига киради? Ташкилот қайси ставкада ЯСТ тўлаши лозим?\n«А» матбаа корхонаси Халқ таълими вазирлигидан мактаблар учун дарсликларни тайёрлашга буюртма олди. Буюртмани тезлаштириш мақсадида «А» корхонаси ушбу дарсликларнинг ички саҳифаларини босиш учун «Б» корхонаси билан шартнома тузди. «Б» корхонаси ҚҚС тўлашдан озод этиладими?\nФойда солиғини ҳисоб-китоб қилиш чоғида никоҳдан ўтиш муносабати билан ҳамда қишлоқ хўжалиги маҳсулотларини сотиб олиш учун берилган моддий ёрдам чегирилмайдиган харажатга киритиладими?\nКомпаниямиз 1.01.2019 йилдан умумбелгиланган солиқларни тўлайди, ҚҚС – 20%. Фаолият тури – экин маҳсулотларининг уруғларини улгуржи сотиш. 2017 йилда уруғликларни етказиб беришга импорт шартномасини туздик. Товар ўз вақтида етказиб берилди, лекин харидорларга сотиб бўлингандан кейин унинг сифатсизлиги маълум бўлди. Компания раҳбарияти товарни қайтариш – етказиб берувчига реэкспорт қилишга қарор қилди. Товарнинг қолдиқлари, шу жумладан ушбу контракт доирасида қолдиқлари бўйича ҚҚС ҳисобга киритилди. Илгари ТМЗ қолдиқлари бўйича ҳисобга киритилган ҚҚСни қандай қилиб ҳисобдан чиқариш мумкин?\nКомпания автомобилни (асосий восита) сотди. Харидор ҳисоб-маълумотномада етказиб бериш суммасини ҚҚСни ҳисобга олмаган ҳолда кўрсатишни талаб қилмоқда. Ҳар икки корхона ҚҚС тўловчиси ҳисобланади. Автомобиль сотилганда ДЙҲХХга тақдим этиладиган ҳисоб-маълумотномада ҚҚС суммасини кўрсатиш керакми?\nИнвентарлашда шакллар тўлдирилади, хусусан: 1) Қимматликларни инвентарлаш тўғри ўтказилганлигининг назорат текшируви далолатномаси (19-сон БҲМСга ¬3-илова); 2) Товар-моддий бойликларни инвентарлаш рўйхати (19-сон БҲМСга 8-илова); 3) Товар-моддий бойликларнинг инвентарлаш натижаларини солиштириш қайдномаси (19-сон БҲМСга 18-илова). Мазкур ҳужжатлар орасидаги фарқлар нимада ва улар инвентарлашнинг қайси босқичида тўлдирилади?\nҚҚС тўлайдиган чакана савдо корхонаси сотиш баҳоси бўйича товарлар ҳисобини юритади. Сотиб олинган ва ҳисобга қабул қилинган товарлар қиймати 2980-«Савдо устамаси» счётида акс эттириладиган устама суммасига оширилади. 2980-счётда ҚҚС суммаси ҳисобга олинадими? ҚҚСни ҳисобга олган ҳолда сотиш баҳоси бўйича товарларни кирим қилиш ва сотиш қайси бухгалтерия проводкалари билан расмийлаштирилади?\nГрузияда ишончнома бўйича расмийлаштирилган машинани Ўзбекистон ҳудудига олиб кириш учун қандай ҳужжатлар ва қоидаларга амал қилиш керак? Қонунчиликни бузмасдан мамлакат ичкарисига кириш учун нималар зарур?\nБугун ахборот технологиялари тараққий этиб, божхона тизими электрон хизмат турларини кенг қўллаётганига қарамай, соҳада инсон омили сақланиб қолаётган ўринлар ҳали бор. Масалан, божхона постларида кишилар божхоначилар билан бевосита мулоқотга киришади.\nМаълумки, юртимиз иқтисодиётини янада ривожлантириш мақсадида тадбиркорлик субъектларига божхона тўловларидан турли имтиёзлар қўлланилиб келинмоқда. Аммо гуручнинг орасида сув ичишни касб қилган айрим сохта тадбиркорлар берилаётган имтиёзларни «ўзлаштириб» олишга уриниб кўрмоқчи бўладилар.\n№32 6 август 2019\n№22 28 май 2019\n№20 14 май 2019


Президентликка номзод Баҳром Абдуҳалимов: “Жамиятимизда тиббий маданият кодекси ишлаб чиқиш зарур” | "Адолат" СДП\n–Сайловолди дастуримизда аҳолига кафолатли тиббий хизмат кўрсатиш соҳасига ҳам алоҳида аҳамият берилган, – деди Президентликка номзод Б.Абдуҳалимов сурхондарёлик сайловчилар билан учрашувда.\n– Биз, тиббиёт ходимлари меҳнатини рағбатлантириш, замонавий технология ва даволаш усулларини кенг жорий этиш каби муҳим масалаларни илгари сурамиз. Дори воситаларининг ноқонуний айланишига тўлиқ чек қўйиб, қалбакилаштирилган, сифатсиз дори воситалари сотилишининг олдини олиш тарафдоримиз.\nЎтган йилдан буён дунёга чанг солиб турган коронавирус пандемияси ҳам жамиятда тиббий маданиятни юксалтиришнинг ўрнини кенг намоён этди. Шу жиҳатдан биз жамиятда тиббий маданият кодекси ишлаб чиқилишини зарур, деб ҳисоблаймиз.


Таълим соҳасида янги тизим\nЖанубий Қозоғистон вилояти ҳокими Ж. Туймебаев раислигида селектор мажлиси ўтди. Унда таълим, уй-жой коммунал хўжалиги, иқтисодиёт соҳаларига оид муаммоли масалалар ҳамда уни ҳал қилиш йўллари муҳокама қилинди.\n“Таълим соҳасидаги муҳим масалалар ҳамда уюшган жиноятчилик тахминларини бартараф этиш” мавзуида маъруза қилган вилоят ҳокимининг ўринбосари У. Садибеков соҳада юз бераётган қатор уюшган жиноятчиликка оид далилларни келтириб, олдини олиш йўлларини таклиф этди.\n– Бугунги мажлисда – камчиликларни тузатиш, таълим соҳасидаги уюшган жиноятчиликни тўхтатиш мақсадида соҳани “Рақамли Қозоғистон” давлат дастури доирасида умумтаълим муассасаларининг раҳбарлари, педагог кадрлар ҳамда техник ходимларни ишга қабул қилишда шаффофликни таъминлаш мақсадида онлайн тартибда автоматлаштирилган танлов орқали тайинлашнинг янги лойиҳасини амалга оширишни таклиф қиламиз, – деди Уласбек Садибекули.\nШу кунгача ўқитувчиликка номзодлар, олий ўқув юртини тамомлаган ёш мутахассислар бўш иш ўринларини излаб, барча таълим муассасаларини оралашга мажбур бўлган. Тизим жорий этилгач, веб-портал орқали онлайн-ариза қабул қилиниб, танлов асосида саралашдан ўтиб, ишга қабул қилиш учун комиссияга тавсия этилади.\nШунингдек, вилоят ҳокимининг ўринбосари билим соҳасида уюшган жиноятчиликнинг олдини олиш борасида қатор фикрларини билдирди. Масалан, педагог кадрларни марказдан тайинлаш масаласи таклиф қилинди. Шунингдек, мажлисда сўнгги пайтларда таълим муассасалари раҳбарларининг ишларини текшириш пайтида хусусий тиббий клиникалар орқали узоқ муддатли меҳнатга яроқсизлик варақасига чиқиш ҳоллари жуда кўп учраётгани ҳам айтилди.\nМинтақа раҳбари туман, шаҳар ҳокимларига қайд этилган камчиликларни бартараф этишни топширди.\nМавзуга хулоса ясаган вилоят ҳокими У. Садибековга таҳлил юритишни, шу жумладан, мактаб директорларини ротациялаш бўйича самарали таклиф тайёрлаш ҳамда камчиликка йўл қўйган мутахассисларга чора кўриш зарурлигини таъкидлади.\nСелектор мажлисида вилоят аҳолисини ичимли сув билан таъминлаш масаласи ҳам муҳокама қилинди.\n– 2020 йилгача марказлаштирилган ичимли сув билан шаҳарликларнинг 97 фоизи, қишлоқ аҳоли манзилларининг 62 фоизи таъминланади. Минтақаларни ривожлантиришнинг 2020 йилгача мўлжалланган дастурида марказлаштирилган ичимли сув ва сув тармоқлари билан таъминлаш кўрсаткичларини бажарган бўламиз, – деди вилоят ҳокими Ж. Туймебаев.\nВилоят раҳбари умуман минтақада марказлаштирилган ичимли сув тизимига қўшилмаган 200дан ортиқ овул мавжудлигини таъкидлаб, вилоят энергетика ҳамда уй-жой коммунал хўжалиги бошқармаси раҳбари М. Марайимга қатор вазифалар топширди.\nБошқарма раҳбари 2016-2018 йилларда аҳоли сонининг устуворлигига қараб, 117 аҳоли манзилининг лойиҳа-смета ҳужжатлари тайёрланганини маълум қилди. Вилоятнинг тараққиёт лойиҳасига мувофиқ, келгуси 3 йилда 84та аҳоли манзилини марказлаштирилган ичимли сув билан таъминлаш режалаштирилган. 2018 йили ичимли сув соҳасига 11,0 млрд. тенге ажратилиб, 76та иншоотнинг қурилиши амалга оширилмоқда. Шулардан 20та иншоот жорий йил фойдаланишга топширилса, 56 иншоот қурилиши 2019 йилга ўтади.\nМажлисда кўрилган сўнги масала вилоятнинг 2018 йил январь-май ойларидаги ижтимоий-иқтисодий тараққиёти.\nВилоят иқтисодиёт ҳамда бюджетни режалаштириш бошқармаси раҳбари Арман Сабитовнинг таъкидлашича, минтақамизда саноат маҳсулоти ҳажми ўтган йилнинг шу даврига нисбатан 103,3 фоизни ташкил этган. Қишлоқ хўжалиги маҳсулотларининг ҳажми 104,3 фоизга ортса, вилоятга жалб қилинган сармоя миқдори 2,1 баравар кўпайган. 2018 йилнинг I чорагида ишсизлик даражаси – 5,2 фоизни ташкил қилган.\nСелектор мажлисини якунлаган Ж. Туймебаев муҳокама қилинган масалалар юзасидан аниқ вазифалар бериб, соҳа раҳбарлари бундан тегишли хулоса чиқариши лозимлигини уқтирди.\nМ. УСМОНОВА, 2018-06-14, 10:38 293


Энди ҳужжатлар ҳаракатланади — Ishonch Gazetasi\nМамлакатимизда амалга оширилаётган ислоҳотлар замирида аҳоли манфаати ва ҳақ-ҳуқуқлари асосий мезон сифатида белгилаб олинган. Эндиликда халқ оғирини енгил қилиш, фуқароларга қулайлик яратиш ва шаффофликни таъминлашда давлат хизматлари кўрсатишнинг янги тизими жорий қилиниши мамлакат ҳаёти учун ўта муҳим аҳамият касб этади.\nПрезидентимиз Шавкат Мирзиёевнинг Ўзбекистон Республикаси Конституцияси қабул қилинганлигининг 25 йиллигига бағишланган тадбирдаги нутқида: «Давлат органларининг кундалик фаолиятида инсон ҳуқуқ ва эркинликлари устуворлигига оид конституциявий тамойил сўзсиз таъминланиши шарт. «Халқ давлат органларига эмас, давлат органлари халққа хизмат қилиши керак» деган принцип барча бўғиндаги раҳбарлар фаолиятида асосий қоидага айланиши керак», деган гаплари бу борадаги жараённинг халқ учун нақадар зарур ва аҳамиятли эканини кўрсатиб берди.\n2003 йилдан буён тадбиркорлик субъектларини «Ягона дарча» тамойили асосида рўйхатдан ўтказиш шаҳар ва туман ҳокимликлари ҳузуридаги махсус инспекциялар томонидан амалга ошириб келинган. 2016 йилдан улар негизида давлат хизматлари кўрсатиш марказлари фаолият олиб борган бўлса-да, кейинчалик соҳа фаолияти халқнинг талаб ва эҳтиёжлари учун етарли эмаслиги маълум бўлди.\nУшбу эҳтиёж инобатга олиниб, ўтган йилнинг 12 декабрида Ўзбекистон Республикаси Президентининг «Аҳолига давлат хизматлари кўрсатишнинг миллий тизимини тубдан ислоҳ килиш чора-тадбирлари тўғрисида»ги Фармони қабул қилинди ва ушбу Фармон асосида Адлия вазирлиги ҳузуридаги Давлат хизматлари агентлиги ташкил этилди. Мазкур тузилма амалда ўзининг самарасини кўрсатиб, халқимиз ишончини қозонган Халқ қабулхоналари негизида яратилгани, айниқса, эътиборга молиқдир.\nФармон моҳиятини тарғиб қилиш бўйича Ўзбекистон Республикаси Президенти Девонининг фуқаролар ҳуқуқларини ҳимоя қилиш, жисмоний ва юридик шахсларнинг мурожаатлари билан ишлашни назорат қилиш ва мувофиқлаштириш хизмати Халқ қабулхоналари, Адлия вазирлиги ҳузуридаги Давлат хизматлари агентлиги томонидан республикамизнинг барча ҳудудларида кенг қамровли тарғибот тадбирлари амалга оширилмоқда.\nШунингдек, асосий эътибор давлат идоралари олдида навбатда туришларни кескин камайтириш, сансалорликларга барҳам бериш, халқнинг давлат идораларидан рози бўлишига қаратилди. Масалан, ҳаётда ҳар биримиз дуч келадиган жараёнлар — никоҳни қайд этиш, фарзанднинг дунёга келиши, болаларни мактабгача таълим муассасасига жойлаштириш, улар билан боғлиқ ҳужжатларни расмийлаштириш каби ишлар эндиликда Давлат хизматлари кўрсатиш марказлари орқали амалга оширилади. Бу эса одамларимиз учун ортиқча сарф-харажатларни қисқартириш билан бирга, вақтни тежаш имконини ҳам беради.\n— Давлат хизматлари марказларида аҳолига замон талабларига мос равишда ва инновацион технологиялар асосида 37 турдаги хизматлар кўрсатилмоқда, — дейди Ўзбекистон Республикаси Адлия вазирлиги ҳузуридаги Давлат хизматлари агентлиги жамоатчилик ва ОАВ билан алоқалар бўлими бошлиғи Севара Зокирова. — Жорий йилнинг 1 апрелидан бошлаб улар сони 50 тадан ортади ҳамда давлат хизматлари юридик шахслар билан бир қаторда жисмоний шахсларга ҳам кўрсатилиши йўлга қўйилади. Бу борадаги ишлар «Фуқаролар эмас, ҳужжатлар ҳаракатланади» тамойили асосида ташкил этилади.\nДавлат хизматлари кўрсатиш тизимига инновацион технологияларнинг жорий этилиши тезкорлик, очиқлик ва юқори сифатни таъминлаб, аҳолининг улардан фойдаланиш имкониятини оширади. Кўрсатилаётган хизматларнинг узлуксизлиги ва сифатини кузатиб бориш мақсадида масофадан туриб видеокузатув тизими жорий этилади.\nБундан ташқари, давлат хизматларини алоқа воситаларидаги мобил иловалар кўмагида кўрсатиш имконияти яратилади. Бу орқали аҳоли билан қайта алоқанинг самарали воситалари амалда қўлланилади.\nКомпютер ускуналари ёки интернет тармоғидан фойдаланиш имкониятига эга бўлмаган фуқароларга давлат хизматлари тақдим этиш учун замонавий технологиялардан фойдаланган ҳолда мамлакатимизнинг барча туман ва шаҳарларидаги давлат хизматлари марказлари махсус инфокиосклар билан таъминланади.\nОлис ҳудудлардаги аҳолига енгилликлар яратиш мақсадида тасдиқланган жадваллар асосида мобил давлат хизматлари ташкил этилади. Яъни, барча зарур техникаларни ўзида мужассам этган махсус автотранспорт воситалари жойларга бориб, «Ўзиюрар» давлат хизматларини кўрсатади.\n— Давлат хизматлари кўрсатишни, аввало, мамлакатимизнинг энг олис ҳудудларидан бошладик. Негаки, чекка қишлоқларда истиқомат қилувчи фуқаролар марказдагиларга нисбатан давлат кўмаги ва эътиборига муҳтож бўлишади, — дейди Севара Зокирова. — Шу боисдан дастлабки давлат хизматлари кўрсатиш жорий йилнинг 27 январида Наманган вилоятининг чекка, Тожикистон чегарасига ёндош ҳудудида жойлашган қишлоқ ва маҳаллалардан бошланган бўлса, ҳозирга қадар Қорақалпоғистон Республикаси, Қашқадарё, Сурхондарё, Хоразм ва бошқа вилоятларда ҳам кенг кўламда амалга оширилмоқда. Жумладан, Хоразм вилоятининг чекка Тупроққалъа, Манақ ва Чинобод қишлоқларида аҳолига ана шундай хизматлар кўрсатилиб, хусусан, Тупроққалъа қишлоғида яшовчи 25 та кам таъминланган оила учун хайрия тадбирлари ҳам ташкил этилди.\nБундай мисолларни кўплаб келтириш мумкин. Жорий йилнинг бошидан буён биргина Тошкент шаҳрининг Миробод туманида 545 та юридик ва жисмоний шахсга давлат хизматлари кўрсатилган.\n— Уч-тўрт йил олдин аҳолига бу даражада хизмат кўрсатилиши ҳатто хаёлимизга ҳам келмаганди. Давлат хизматлари кўрсатиш марказида зумда иши ҳал бўлаётган фуқароларнинг қувончи ва бизга билдираётган миннатдорлигидан бошимиз осмонда, — дейди Миробод туман ҳокимлиги ҳузуридаги давлат хизматлари кўрсатиш ягона маркази директори Диёр Обидов. — Юртимизнинг барча ҳудудларида бундай марказларнинг ташкил этилаётгани яна бир карра халқ мушкулини енгил қилмоқда. Дастлаб жойларга чиқиб аҳолига тушунтириш ва тарғибот ишларини олиб борганимизда фуқароларнинг таажжубланишига ҳам гувоҳ бўлдик. Аммо берилган тушунчалардан сўнг уларнинг юзида қувонч балқиди.\n— Тараққиётнинг меваси шу бўлса керакда, — дейди «Prodimpeks» МЧЖ директори Баҳодир Қосимов. — Очиғи, корхонамизни очгунимизча анча югур-югурларни бошдан ўтказганмиз. Ўтган йилнинг сўнгида Миробод туманидаги давлат хизматлари кўрсатиш марказига мурожаат қилганимиз заҳоти ишимиз битди. Юрт фаровонлиги учун қилинаётган бундай ўзгаришлардан бениҳоя мамнунмиз. Шу ўринда таклифимни ҳам айтиб ўтсам, марказ веб-сайтига фуқаролар ушбу тизим ишларини баҳолаб бориши учун алоҳида банд киритилса, яна ҳам яхши бўларди.\nБундан ташқари, барча давлат хизматлари уларни Давлат хизматлари ягона реестрига рўйхатга қўйиш учун инвентаризациядан ўтказилади. 2018 йил 1 июндан бошлаб ушбу реестрга киритилмаган давлат хизматларини кўрсатишга йўл қўйилмайди.\nХулоса қилиб айтганда, жисмоний ва юридик шахсларга кўрсатиладиган давлат хизматлари сифати инновацион жиҳатдан янги босқичга олиб чиқилади. Энг муҳими, халқ давлат идораларига эмас, давлат идоралари халқимизга хизмат қилади.


18.03.2019 12:10 0 2149\n«Кўнглимга қил ҳам сиғмайди, ҳамма жой жуда қоронғу. Юрагим бесаранжом, қўрқув, таҳлика ҳолу жонимга қўймайди. Яшагим келмайди. Аммо бу хаёл меники эмаслигини биламан. Чунки инсон яшашни исташи керак. Нега мен яшашни хоҳламайман. Ахир муаммолар ҳаммада ҳам бўлади». Саволларимга жавобни китобдан ахтараман. Жавондан «Справочник «Психология» деган китобни очиб ўқий бошладим. Ана ўшанда илк бор «депрессия», «стресс» деган ибораларга дуч келдим.Гарчи кўнглим ҳеч нарсадан таскин топмаётган, ҳеч нарсадан қувонмаётган, умидсизлик бутун қалбимни қамраган бўлса-да, бунинг ўткинчи ҳолат, тушкунлик, яъни касаллик эканлигини англадим. Ҳар кечқурун «эртага ҳаммаси бошқача бўлади», деб ухлайман. Эрталаб яна шу аҳвол — қора хаёллар, кўнгил бесаранжомлиги, буни таърифлашга тил ожиз, биргина сўз айтишим мумкин: бу ҳолатга тушган одамнинг нафақат бир куни ёки соати, дақиқаси азоб билан ўтади. Миянгизга ўрнашиб олган сизга нотаниш хаёллардан қочиб қутулишни истайсиз. Худди қалбингизда дўзахни кўтариб юргандай бўласиз. Ҳамма нарсадан қочиб қутулиш мумкин, аммо ўзликдан қочиб бўлармикан?»\nБундан йигирма йил олдин кундаликка ёзилган қайдлар.\nМуаммонинг ечими бор\nРуҳият жуда катта жумбоқ. Бу ҳолатнинг ҳар дақиқаси қанчалар азоб билан ўтишини бошидан ўтказганларгина ҳис қилади. Ўшанда тушуниксиз ҳолатдан чиқиб кетиш учун йўл излар эканман, китобдаги «бу ҳолат ўткинчи» деган биргина жумла, гарчи ўша пайти сабрга ҳам ҳафсалам бўлмаса-да кутишга ундаган. Мана, орадан йигирма йил ўтди. Ўша ҳолатни ҳис қилолмайман. Аммо нега мен ўша пайти ёмон ҳолатни ҳис қилганман ва бу ҳолат ўзимга ёқмаган, унутишни хоҳласам ҳам ёвуз хаёллар тарк этмаган. Бу ўзингиз кучингиз етадиган ҳолат эмас. Бу атрофингиздагиларнинг биргина «ёмон, ўлим ҳақидаги хаёлларни миянгдан чиқариб ташла» деган гапи билан сиз юпанч, таскин топадиган ҳолат эмас.\nХўш, нима учун одам ўз жонига қасд қилади. Буни осон деб ўйлайсизми?\nДепрессия аслида муаммолар келтириб чиқаради. Бу ҳақда жуда кўп мулоҳазали мақолалар ёзилмоқда, ижтимоий тармоқларда баҳс-мунозараларга сабаб бўлмоқда. Психологлар, психиатрлар, психоневрологлар, суицидологлар таъкидлашича, депрессияга ёмон ўтган болалик, оиладаги муаммолар, ахборот асрида стрессларнинг кўпайиши сабаб бўларкан.\nМуаммоларни кимдир юрагига олмай ўйлайди, яна кимдир юрагига яқин олади. Яна депрессияни виждон касаллиги, дейишади. Яна манбаларда турли муаммолар — яқин одамини тўсатдан йўқотиш, ишидан айрилиш, хиёнат — буларнинг барчаси инсон қалбида салбий ҳиссиётларни туғдиради, агар бу салбий ҳиссиётларни ичга ютаверса, яъни стресслардан вақтида ҳоли бўлмаса, қалбни қийнаётган муаммолар ортидаги салбий ҳиссиётлар онг остида тўпланади ва бир кун барчаси онг юзасига қалқиб чиқиб — депрессия ҳолати юзага келади.\nОнг юзасига қалқиб чиққан бу ҳиссиётларни ижобий ҳиссиётларга алмаштириш учун эса инсонга ёрдам керак бўлади. Салбий ҳиссиётлар ортидан келадиган қора хаёлларни бу ҳолатда бўлмаган одам осонгина ҳайдаши мумкин. Аммо депрессия ҳолатидаги одам, масалан ўғлининг тўйида ҳам хурсанд бўлолмайди, қизи ўқишга кирса қувонмайди, моддий томондан рағбатлантирилса ҳам кўнгли кўтарилмайди, гарчи ўзи буни истасада, қалб истамайди. Мен буни «қалбни ўлиб» қолганига ўхшатаман. Хоҳлайсиз хурсанд бўлишни, хоҳлайсиз ҳаётни севишни, хоҳлайсиз бошқалардек хотиржамликни, аммо қалбингиз миқ этмайди. Ана шу хоҳишингизга жавоб ололмаганингиз сизни баттар азоблайди, азоблайдики, дунё кўзингизга жаҳаннамдек кўринади. Бу ҳолат ҳақида психологларимиз тинмай бонг уриши, бонг уриши, бонг уриши керак.\nБонг ураяпмиз. Ечим қаерда?\nҲеч ким бу ҳолатга тушмайман, деб ишонч билан айта олмайди, яъни кафолатланмаган. Қолаверса, мавжуд эканмиз ҳаётнинг муаммолари тугамайди. Муаммолардан, интернет хуружидан, ахборот кўплигидан бошқа сайёрага қочиб кетишнинг ҳам имкони йўқ. Демак, ҳар бир инсон бунинг ЎТКИНЧИ ҳолат эканлигини англаб етмоғи керак. Болаликданоқ иммунитет ҳосил қилиш шарт. Мен мана шундай ҳолатга тушган жуда кўп одамлар билан гаплашганман.\nС.: «Бундан бир неча йиллар олдин, иккинчи фарзандим туғилиб, шу ҳолатга тушиб қолгач асаб руҳий касалликлар шифохонасига ётқизишди. Ухлатадиган, мияни дам олдирадиган дорилар ёзиб беришди. Орадан бир ой ўтгач, мен қайтадан туғилдим. Кўзимга ҳаёт жуда чиройли кўрина бошлади. Мен аввалгидек оптимист одамга айландим. Ҳа, мен депрессиядан кейин ҳаётга бошқача кўз билан қарай бошладим. Ундан кейин 10 йиллар ижарама-ижара юришлар, моддий қийинчиликлар мен учун муаммо эмаслигини англаб етдим. Ана шундай муаммоларга дуч келганимда, ахир мен ҳар дақиқаси азоб билан ўтадиган, бутун қувончларимни, бутун орзу-умидларимни тортиб олган, улар ўрнига энг қора ва ёвуз ҳиссиётларни қалбимга жойлаган, ҳар сонияси азоб, даҳшатли азоб билан ўтадиган, ўзимга мутлоқ боғлиқ бўлмаган ҳолат — депрессияни енгиб ўтган одамман, дердим. Депрессиянинг ҳар хил даражалари бўлади. Менга ўхшаб бир лаҳза ҳам ўзини қаерга қўйишни билмайдиган, ҳеч нарсадан таскин топа олмай қоладиган оғир ҳолатига учраган одам бу ҳолатнинг ўткинчи эканлигини, яна ижобий ҳиссиётлари ўзига қайтишини билгандагина қутулиб қолади, билмаса бу ҳолатга чидаш азоб...»\nҲа, мана шундай азобли ҳиссиётларга қалби дош беролмаган қанчадан- қанча одам ўз жонига қасд қилмоқда. Қасд қилмаслиги учун эса унда бу ҳолат ҳақида етарлича билим бўлиши керак.\n— Шундай ҳолатни бошидан кечирганлар депрессиядаги одамларга ҳамиша ёрдам беришга тайёр туради. Чунки у ўша ҳолатнинг нималигини яхши билади ва айни пайтда шу ҳолатга тушган одамни ҳис қилади, — дейди психолог Лола Султонова. — Бу ҳолатга тушган одамга соғлом, ҳаётни севиб яшаётган одамнинг овутишлари сира ёқмайди. Ундай одамларни шу ҳолатни бошидан кечирган ва енга олган одамларнинг «мен ҳам бир пайтлар худди шу нарсаларни бошимдан ўтказганман, аҳволим сеникидан ҳам оғир бўлган, ҳаммасини енгиб ўтганим учун мана мен қаршингдаман,» деган далдаси ёрдам беради. Буни психологлар жуда яхши билади. Хорижда кўпгина психологлар айнан шу методикадан фойдаланади.\nЯъни, турли кўнгиллилардан ташкил этилган жамиятларга депрессияни бошидан ўтказганларни чақиришади. Улар депрессияда ҳолатида мурожаат қилганлар билан тажрибаларини ўртоқлашишлари учун. Демак, айни пайтларда мана шундай кўнгиллилар жамиятларини бизда ҳам тузиш фурсати етди.\nЯна бир жуда машҳур методика бор. Шу ҳолатдаги одамга эътибор бермасдан «эътибор» кўрсатадиган тажриба. Балоғат ёшида фарзандларимиз ҳар томонлама ўзига эътибори кучайган вақтда ташқи қиёфасидан камчиликлар қидира бошлашади. Бир қиз «оёқларим узун» деган фикрни миясига сингдиради. Ва бу гўёки оғир ўйдан тушкунликка тушади. Кўчага ҳам чиқмайди, овқат ҳам емай қўяди. Атрофдагиларнинг сенинг оёқларинг узун эмас, жуда чиройли деган гаплари мутлақо таъсир қилмайди. Унинг муаммоси шунчаки чиройлигига ишонмай қўйгани учун ҳам азобланади.\nХўш, ўзини ишонтиролмаган одам четдаги одамнинг гапига осонгина ишонади, деб ўйлайсизми. Агар депрессияни бошидан ўтказаётган — «яшашни истамайман», деган одамга биргина «ҳаёт чиройли, табассум қил» деган гап таъсир қиладиган бўлса, деярли ҳеч ким ўз жонига қасд қилмасди. Хуллас, шифокор шундай йўл тутади:\nУ қизнинг онаси билан келишиб олади, гўёки касал аёлни текширишга келгандек қизга мутлақо эътибор бермайди. Иккинчи кун яна онани — аёлнинг ҳолидан хабар олишга келади. Ва қизга беэътиборгина назар ташлаб «оёқларингни яна бироз ўстирсанг бўларкан, кўпроқ калцийга бой сабзавотларни ейишинг керак, бўйи узун йигитларга калта оёқлар ёқмайди», деган гапни айтади. Шу биргина гапдан қизнинг кайфияти кўтарилиб ҳаётга қайтади.\nЁки ўзимизнинг машҳур бир ривоятни эслайлик... Ҳамма нарсаси бадастир малика сув ичаётиб сувнинг аксида гўё қурбақани кўриб қолади ва уни ичиб юбордим деб тушкунликка тушиб, тўшакка михланади. Табиб эса у қайт қилган тоғорага билдирмай қурбақани солиб қўяди ва мана ичингиздаги қурбақа қайтиб чиқди, дея ишонтиради. Яъни, шифокорнинг устамон ишонтириш қобилияти бу ҳолатга тушган одам учун энг яхши даво.\nЖуда чуқур депрессияни томчи дорилар, антидепрессантлар, сув муолажалари, керак бўлса гипноз йўли билан даволаш лозим.\nМаъмур Қўрғонбоев, Ўзбекистон Республикаси Қуролли Кучлар Академияси тингловчиси, майор:\n— Психолог Н.А.Бердяев ёзганидек: «Ўз жонига қасд қилиш психологик ҳодисадир ва уни тушуниш учун ўз ҳаётини тугатишга қарор қилган инсоннинг руҳий ҳолатини тушуниш лозим. Ўз жонига қасд қилиш ҳаётнинг махсус, ўзига хос дақиқасида, қора тўлқинлар кўнгилни қамраб олган, умид учқунлари сўнгган пайтида содир этилади. Ўз жонига қасд қилиш психологияси, энг аввало, чорасизлик психологиясидир»...\nАгар замондошларимизнинг ва ўтган асрда яшаган одамларнинг ўзини ҳис қилишини қиёслайдиган бўлсак, бизнинг жамиятимиз танлов ва ҳаракатда катта эркинликка эгалиги ташқи иллюзияси ҳолатида кўпроқ ташқи дунёга қарамдир. Оммавий маданият аппарати орқали жамият доимий равишда қандайдир ҳаётий муваффақият стандартларини қабул қилдиришга уринади. Ўша муваффақиятларга мос келмаслик фожиа сифатида идрок этилади. Эҳтимол, зўриқишли ҳолатлар олдинлари ҳам бундан кам бўлмаган, бироқ одамлар руҳан бардошлироқ, камроқ нозиклашган, яъни тирик қолиш кўпроқ куч ва ҳаракатни талаб қилган, бу эса ҳаётни янада қадрли қилиб кўрсатган бўлиши мумкин. Чунки инсонга фақатгина қийинчилик билан эришган нарсасини қадрлаш хосдир.\nНурсиз келажак, боши берк кўча\nБ. исмли бемор шундай дейди: «Менинг аҳволим жуда ёмон эди. Пулсизлик, ишсизликдан қаттиқ тушкунликка тушдим. Фарзандларимни қандай боқаман, деган вос-вос хаёлидан қутулолмай қолдим. Уйда ўтирсам вос-вос хаёллар мени баттар қийнайверарди. Бирор иш билан ҳам чалғиёлмай қолдим. Шу даражага етдимки, бир жойда ўтиролмайдиган беҳаловат одамга айландим. Мен келажакни нурсиз, боши берк кўчага кириб қолгандек тасаввур қилардим. Мени мана шу Тошкент шаҳар асаб-руҳий касалликлар шифохонасига қўшним олиб келди. Етиб келгунимча машинанинг ичидаги беҳоловатлигимни тасвирлаб беролмайман. Қалбимдаги нохуш ҳислар шу даражада қийнаб ташладики, ҳатто светофордаги озгина кутиб қолганлик ҳам мени бесаранжом қилди. Шартта машина эшигини очиб тушиб қолдим. Қўшним билан укам мени машинага қайтариб олиб келишди. Ғалаён фақат менинг ичимда эди, юзимда эса ҳамма қатори хотиржамлик.\nШифохонада айтган охирги гапимни эслайман. «Бошқа қалбимдаги оғир ҳисларга (ўзини айблаш, ўзини ёмон кўриш, ўзини хунук тасаввур қилиш, ўзини керак эмасдек ҳис қилиш), ёпишқоқ хаёлларга чидолмайман мени ухлатиб қўйинглар илтимос». Бир ойга яқин кун муттасил томчи укол жўнатишди, таблеткалар беришди, тинимсиз ухладим ва икки ҳафтанинг ичида тушкун хаёллардан қутулдим. Ҳатто ўша ҳолатимни ҳис қилолмадим».\nБирор жойда одам ўз жонига қасд қилибди деса депрессия ҳолатидан чиқолмабди-да деб ўйлайман. Ҳақиқий депрессия ҳолатидаги одамга ҳам, уйидаги жанжаллардан безиб ўз жонига қасд қилган одамга ҳам руҳий хаста деб маълумотнома тўғрилашади осонгина. Бунда кўпчилик жавобгарликдан қутулиб қолади гўё. Аммо нега у ўз жонига қасд қилди? Руҳиятидаги ўзгаришларни нега атрофдагилар сезмади? Чет элда ҳар бир инсон бу касалликни яхши билади. Чунки ҳар бир оиланинг психологи бор, болаликдан уларга стресслар билан қандай курашишни ўргатадиган. Бизда-чи, орамизда кўпчилигимиз депрессия нима эканлигини билмаймиз. Халқимизда вос-вос дейишади. Эскичасига ўқитишади, фолбинларга югуришади. Аммо булар қанчалик наф беради, номаълум. «Вос-вос» русча-тиббиёт терминида «тревога» ва «страх» дейилади. Яъни, одамнинг бесаронжомлиги, ҳар бир нарсадан хавотирга тушиши, беҳаловатлиги, энг қизиғи, бундай одам қалбидагини камдан кам ташқарига чиқариши.\nТабассум қил... Психологларимизнинг бу гапи озгина табассумини йўқотган одамларгагина таъсир қилиши мумкин. Аммо ҳаётий муаммолар ҳар томондан ёпирилиб келганда табассум қилолмайдиган ҳолатлар бўладики, бизга табассум қилишни эмас, муаммолар билан курашишни ўргатадиган, кучни қаердан олишни ўргатадиган психологлар керак.\nДепрессиянинг юзи йўқ\n2017 йилда интернетда флешмоб тарқалди. Яъни, ўз жонига қасд қилган ёки уриниб кўрганларнинг бир неча соат ёки дақиқалар олдин тушган суратлари. Барча суратларда улар кулиб туришибди. Уларни тушкунликка тушган деб бўлмайди. Мутахассисларнинг фикрича, депрессияга тушган одамни ҳар доим ҳам аниқлаб бўлмас экан. Шунинг учун ҳам баъзида биров ўз жонига қасд қилибди дейишса «ахир кечагина кўрувдим, ўйнаб-кулиб юрувдия», «Бирга овқатландик, кайфияти яхши эди» деган гапларни эшитиб қоламиз. Тушкунликка тушган одамни фарқлаш қийинмас. Аммо хаёлидаги фикридан қутулолмаётган одамни билиш қийин. Масалан ўша суратларнинг бирида ёш қиз дискотекада қувноқ ҳолатини қўйган ва қувноқ ҳолатида хаёлидан мана бу гаплар ўтган: «Кетаётганимда йўлда машина уриб кетса ҳам майли эди».\nДемак, вазият жиддий, бундай ҳолатдаги одам ҳатто рақсга тушиб ҳам ўзини чалғитолмайди, тўғрироғи қутулмоқчи бўлган хаёлларидан айрилолмайди. Мана шу ерда ота-оналар чалкашади. Аслида ўсмирнинг биргина сиз мени яхши кўрмайсиз ёки ҳаммаси жонимга тегди деган гапи ота-оналар учун «сигнал» бўлиши керак. «Мени яхши кўрмайсиз, ҳаммаси жонимга тегди, мен ҳеч кимга керак эмасман», деган гап осонликча оғиздан чиқиб кетаётган гап эмас. Бу қалбнинг ҳайқириғи. Қалбнинг «мени қутқаринг, азобли ўйлардан, азобли оғир хаёллардан қутқаринг», дегани.\n«Депрессия — у жуда қаттиқўл, ўзини тушкунликда кўришларини истамайди. Чалғитувчи ҳолат: Аслида сенинг қалбингдан ўтаётганини билишлари учун ўзингни ночор кўрсатишинг керак. Аммо ночор кўрсатгинг келмайди. Шу боис, қаергадир яширингнинг келади. Яширина олмайсан, демак одамларга ўзингни бахтли кўрсатишинг керак, шунинг учун ҳам оламга жилмайиб қарайсан.\nДепрессия — эрталаб жуда чарчаган ҳолда турасан, дилқоронғулиги билан. Шу лаҳзаларда чақиндек чарчоғингни, дилқоронғулигингни кўрсатмаслик учун кучли истак пайдо бўлади.\nДепрессия — кўз ёшлар, беҳаловатлик. Қўрқувни, қалбингдаги қоронғуликни кўз ёшларинг билан яширмоқчи бўласан. Йиғлаб туриб жилмаясан.\nДепрессия — қоронғулик ва жудаям совуқ ертўлага тушиб қолгандай бўласан. Лекин шу билан сен одамлар орасида ҳаммадек бахтиёр кўрина оласан. Баҳслашишдан фойда йўқ. Чунки депрессиянинг юзи йўқ».\nБу ижтимоий тармоқдаги рус қизининг ўз саҳифасидаги депрессия ҳақида ёзганлари. Яъни, бу баъзи айни пайтда шу ҳолатдаги ўсмирларнинг қалбидан ўтаётганлари ҳам бўлиши мумкин.\nСуицид айёр вирус\nКейинги пайтларда кетма-кет бир оиладан ёки бир мактабдан болалар ўз жонига қасд қилаётгани ҳақида эшитаяпмиз. Сабаби нима? У юқумлими, деган савол туғилади.\nКалифорниялик социолог Дэвид Филиппис изланишлари натижаси шуни кўрсатдики, суицидга ОАВ, медиаоламнинг ҳам улуши катта экан. Социолог 1940 ва 1960 йиллар ўртасидаги суицидларни таҳлил қилар экан, бунга газеталарнинг бош саҳифасида шу мавзуга оид мақолаларнинг кўп чиққанлигини исботлаб беради. Яъни, қайси ҳудудда шу воқеа ёритилган бўлса, ўша ҳудудда бирданига суицид сони кўпайиб кетади. Айниқса, бирор машҳур шахснинг ўз жонига қасд қилгани ҳақидаги хабарлардан кейин одамларнинг ўз жонига қасд қилиш ҳолатлари «фаол»лашади.\nМасалан, Мэрилин Монро ўлимидан кейин Америкада ўз жонига қасд қилишлар сони 12 фоизга ўсади. Ушбу суиқасд бошқа кишиларга, айниқса, руҳий заифлик ёки касалликдан азият чекаётганларга ижтимоий меъёрларга зид бўлган хатти-ҳаракатни амалга ошириш учун «рухсатнома» олиб бергандек гўё.\nСоциолог кейинги сафар «Los Angeles Times» ва «San Francisco Chronicle» нашрларида Калифорния штатидаги йўл ҳодисаси билан боғлиқ суицидларни таҳлил қилади. Авария содир қилган ҳайдовчининг ўз жонига қасд қилгани ҳақидаги мақоладан кейин икки кундан ўтиб йўл ҳаракати билан боғлиқ ҳодисалар сони 4,1, уч кундан кейин 3,1 тўрт кундан кейин 8,1 фоизга кўпайганини, фақат ўн кун ўтгандан кейин вазият яхшиланганини аниқлайди.\nРубинштейн деган яна бир мутахассис 6000 киши яшайдиган Эбэй оролида 1955 йилдан 1965 йилгача биронта суицид қайд этилмаганини таъкидлайди. 1966 йил бир ўсмир велосипед ўғрилаб қамоқхонада ўз жонига қасд қилгач, газеатанинг биринчи саҳифасидан катта мақола берилади, шундан сўнг 12 йил ичида 25 суицид ҳолати рўй беради. Яъни, бу 6000 аҳолиси бор оролда ҳар йилига иккитадан одам ўз жонига қасд қилади дегани. Яна бир қизиқ факт: Қозоғистонда ўз жонига қасд қилиш ҳақидаги ахборотларнинг берилиши тўхтатилгандан кейин бу ҳолатнинг 35 фоизга камайганлиги аниқланган.\nОгоҳ бўлинг, ОАВ...\nДемак, ўз жонига қасд қилиш ҳақидаги хабар тарқатиш билан бу вирусга чек қўйиб бўлмайди. Ҳали бундай хабарларга тайёр бўлмаган ёшларнинг онгини, қалбини кераксиз ахборотлар билан тўлдирмаслик керак. Бундай фожиа ҳақида хабар топган ички ишлар соҳасидаги ходимлар, ўқитувчилар, психологлар ўша оила билан қаттиқ шуғулланиши, бошқаларда бу ҳолатга реакциясини кузатиши, улар билан очиқ суҳбатлар ўтказиши лозим бўлади.\nВоқеанинг сабаби, оқибатидан ташқари, бу чиқиб кетса бўладиган ҳолат эканлигини, ўз жонига қасд қилган одам шу нарсани англаб етмагани учун содир бўлгани тушунтирилиши лозим. Арқоннинг расмини, ёки қўл кесилганининг расмини қўйиб хабар бериш яна кимнингдир суицидига сабаб бўлиш мумкин. Аввало бундай ҳолатдаги одамга шунчаки осилиб турган сим ҳам ўзига чақираётгандек туюлади. Журналистлар бу ҳақда мақола ёзаётганда, албатта бунинг ўткинчи ҳолат эканлигини эслатиб туриши керак.\nЯъни, мақола ёзилган тақдирда ҳам албатта изоҳ: «эслатиб ўтамиз бу ўткинчи ҳолат» деган қўшимча қўшилсин.\nУшбу мақола билан айтмоқчи бўлганимиз:\nАтрофингиздаги шундай одамларга депрессия ҳолатига тушиш уят эмас ва шу билан бирга даволаниш ҳам уят эмаслигини англата олинг. Уларга сизнинг муҳокамангиз керак эмас. Уларга «мен буни биламан, буни ҳис қиламан, бу ўткинчи ҳолат, бунга фақат кучли бўлиш, ҳаммадан бир қадам олдинда юриш истагидаги одамлар кўпроқ мойил бўладилар. Ва бу ҳолатдан чиқиб кетгач энг кучли одамга айланади. Бу ироданинг тобланиши», деб айтишга журъат топинг.\nЖаҳон соғлиқни сақлаш ташкилоти (ЖССТ) маълумотларига кўра, ўз жонига қасд қилиш кўрсаткичининг энг паст даражаси мусулмон мамлакатларида қайд этилган.\nМутахассислар Жаҳон соғлиқни сақлаш ташкилотининг ўз жонига қасд қилиш бўйича статистикасини «Гэллап ижтимоий фикр институти» томонидан турли мамлакатлар аҳолисининг диндорлик даражаси бўйича олиб борилган тадқиқот натижалари билан таққосладилар. Бу икки кўрсаткичлар орасида боғлиқлик борлиги аниқланди, яъни мамлакатда аҳоли қанчалик эътиқодли бўлса, ўз жонига қасд қилиш ҳолатлари шунчалик кам кузатилади.\nКейинги мақоламизда масаланинг мана шу томонига алоҳида урғу берамиз.\nпсихология депрессия ечим суицид\nТаҳлил 08/08, 13:19\nХориж 20/01, 18:23\nТожикистонда нега суициднинг аянчли шакли кенг тарқалгани ўрганилди\nТаълим 20/12, 21:44\nМаҳаллий 07/07, 16:08\n«Мен тинчланяпман ва ишлаяпман» — абитуриентлар учун энг керакли тавсиялар


16:02 / 16.11.2018 4757 pdf Ўқиш режими + -\nҚуръоннинг нозил бўлиш босқичлари ҳақида Қуръони каримнинг ўзида ва Суннатда матнлар келган. Мазкур матнларда «нузул» масдаридан олинган турли сўзлар ишлатилган. Мавзунинг ичига киришдан олдин, одатдагидек, ушбу «нузул» сўзининг луғатдаги маъноси ҳақида керакли билимга эга бўлиб олсак, яхши бўлади.\nАраб тилида «нузул» сўзи бир жойга «тушиш» ва «жойлашиш» деган маъноларни англатади. Бинобарин, унда «тушириш» ва «жойлаштириш» маънолари ҳам бўлади.\nБаъзи уламолар: «Нузул сўзининг ушбу маънолари моддий нарсаларга ишлатилади, Қуръони карим моддий бўлмагани учун, унга нисбатан бу сўзнинг ишлатилиши мажозий бўлиши керак», дейишган. «Нузул» сўзининг мажозий маъносини эса «билдириш» деб таъвил қилишган. Аммо бошқа уламолар: «Қуръони каримнинг ўзи бу маънони жуда кўп ўринда турли кўринишларда ишлатган, шунинг учун уни таъвил қилишга ҳожат йўқ», дейдилар.\n«Улуми Қуръон» олимлари Қуръони каримнинг нозил бўлиши ҳақида луғат жиҳатидан бир оз ихтилоф қилган бўлсалар ҳам, унинг амалий нозил бўлиши уч қисмга бўлинишига иттифоқ қилганлар.\nБунинг далили Қуръони каримнинг ўзида келган.\nАллоҳ таоло Буруж сурасида марҳамат қилади:\n«Йўқ!!! У Қуръони Мажиддир. Лавҳул Маҳфуздадир» (21-22-оятлар).\nУшбу ояти каримада Аллоҳ таоло Ўз Расулига нозил қилган ваҳийлар тўплами бўлмиш «Қуръони Мажид»нинг «Лавҳул-Маҳфузда» эканини айтмоқда.\nЛавҳул Маҳфуз, яъни «Муҳофаза қилинган лавҳ», исломий эътиқод бўйича Аллоҳнинг ҳузуридаги лавҳ бўлиб, барча нарсалар унда ёзилган бўлади. Ҳа, Аллоҳ таоло махлуқотлар тақдирини ёзган китобнинг номи «Лавҳул Маҳфуз»дир. Қуръони карим ҳам дастлаб ўша Лавҳда бўлган. Лавҳул Маҳфуз Аллоҳ таолонинг ҳузурида бўлиб, унга ҳеч қандай ўзгариш кириши мумкин эмас.\nҚуръони карим Аллоҳ таолонинг Ўзидан бошқа ҳеч бир зот билмайдиган тарзда ва вақтда Лавҳул Маҳфузда мавжуд бўлган. Бўлганда ҳам, ояти каримада зикр қилинганидек, бир йўла яхлит ҳолда бўлган.\n2. Қуръони каримнинг Байтул Иззатга нозил бўлиши.\nБунинг далили ҳам Қуръони каримнинг ўзида келган.\nАллоҳ таоло Духон сурасида марҳамат қилади:\nﭖ ﭗ ﭘ ﭙ ﭚﭛ\n«Албатта, Биз уни муборак кечада нозил қилдик…» (3-оят).\nﮘ ﮙ ﮚ ﮛ ﮜ ﮝ ﮞ ﮟ ﮠ ﮡ ﮢ ﮣ\n«Рамазон ойи – унда одамларга ҳидоят ҳамда ҳидояту фурқондан иборат очиқ-ойдин ҳужжатлар бўлиб, Қуръон нозил қилинган» (185-оят).\nАллоҳ таоло Қадр сурасида марҳамат қилади:\n«Албатта, Биз у(Қуръон)ни Қадр кечасида нозил қилдик» (1-оят).\nУшбу оятларда зикр этилаётган воқеълик, яъни Қуръоннинг нозил қилиниши Лавҳул Маҳфуздан бу дунё осмонидаги Байтул Иззатга, яъни «Иззат уйи»га бўлган. Бу нузул ҳам бир йўла бўлган.\nБайтул Иззатнинг яна бир номи Байтул Маъмур бўлиб, «Обод уй» демакдир. Байтул Маъмурнинг нима экани Набий алайҳиссаломнинг ҳадисларидан маълум бўлади.\nСуддий айтадилар: «Бизга зикр қилинишича, Пайғамбар алайҳиссалом бир куни саҳобаларига: «Байтул Маъмур нима, биласизларми?» дедилар. Улар: «Аллоҳ ва Унинг Расули билувчидир», дейишди. Шунда у зот: «У осмонда, Каъбанинг қоқ тепасидаги масжиддир. Агар қуласа, Каъбанинг устига тушади. Унда ҳар куни етмиш минг фаришта намоз ўқийди. Бир кириб, чиққанларидан сўнг яна қайтиб кира олмайдилар», дедилар».\nБайтул Маъмурнинг зикри Пайғамбар алайҳиссаломнинг Исро кечасидаги ҳадисларида ҳам келади. У зот ўша уйни кўрганлар, фаришталарнинг тавофи Байтул Маъмурни айланиш билан бўлишини ҳам айтганлар. Яна у уйга Иброҳим алайҳиссаломнинг суяниб ўтирганларини кўрганларини ҳам зикр қилганлар.\nБу ҳақдаги барча ривоятларни тўплаб, ўрганилгандан сўнг хулоса қилиб айтиш мумкинки, Байтул Маъмур еттинчи осмондаги, муаззам Каъбанинг тепасидаги бир уйдир, масжиддир. Уни ҳар куни етмиш минг фаришта тавоф қилади, бениҳоя кўп бўлганларидан бир тавоф қилгани яна қайтиб кира олмайди. Ерда Каъбатуллоҳ қандай улуғланса, осмонда Байтул Маъмур ҳам шундай улуғланади.\n3. Ваҳийнинг Байтул Иззатдан ваҳий амини Жаброил алайҳиссалом орқали Муҳаммад Мустафо соллаллоҳу алайҳи васалламнинг қалбларига тушиши.\n«Қуръон зикрдан ажратилиб, дунё осмонидаги Байтул Иззатга қўйилди. Сўнгра Жаброил уни Набий соллаллоҳу алайҳи васалламга олиб тушиб, тартил қилиб берадиган бўлди».\n«Қуръонни тартил билан ўқиш» деб унинг ҳар бир ҳарфини ўз ўрнидан чиқариб, оятларини алоҳида-алоҳида, дона-дона қилиб, тажвид қоидалари асосида ўқишга айтилади.\n«Қуръон дунё осмонига Қадр кечасида бир йўла нозил қилинди. Сўнгра, ундан кейин йигирма йил мобайнида бўлиб-бўлиб нозил қилинди».\nБайҳақий «Шуъабул-ийман»да ривоят қилган.\nДемак, Аллоҳ таоло Қуръони каримни дастлаб Лавҳул Маҳфузга жойлаган. Кейин у Лавҳул Маҳфуздан Байтул Иззат, яъни Байтул Маъмурга нозил қилинган. Кейин Жаброил алайҳиссалом орқали йигирма уч йил давомида Расулуллоҳ соллаллоҳу алайҳи васалламга нозил бўлган.\n14:04 / 16.11.2018 2136\nСуннатда собит бўлган илмий мўъжиза\n15:09 / 16.11.2018 2754\n4062 05:00 / 19.01.2017\nтўртинчи мақолаИбн Абу Довуд Ҳишом ибн Урвадан, у отасидан ривоят қилади.Абу Бакр Умар билан Зайдга .Икковингиз масжид эшигининг олдига ўтириб, ким Аллоҳнинг давоми...\n1952 16:05 / 15.10.2019\n2584 14:10 / 18.03.2019\n1020 17:33 / 04.08.2020


Шавкат Мирзиёев ва Владимир Путин Россия вакцинаси масаласида фикр алмашишди – Газета.uz\n1 декабр 2020, 12:33 Сиёсат\n30 ноябрь куни президент Шавкат Мирзиёев ва россиялик ҳамкасби Владимир Путин билан телефон орқали мулоқот қилгани ҳақида хабар берган эдик. Унда президентлар шу йили декабрь ойида видеоанжуман шаклида ўтказилиши режалаштирилган Ўзбекистон раислигидаги МДҲ саммитига тайёргарлик кўриш масаласига алоҳида эътибор қаратилди.\nКремль сайтида маълум қилинишича, икки давлат раҳбарлари коронавирусга қарши Россия вакцинаси масаласида ҳам ўзаро фикр алмашишган.\n«Коронавирус инфекцияси тарқалишига қарши курашиш, жумладан, Россия вакцинасидан фойдаланиш муаммоларига алоҳида эътибор қаратишди», — дейилади хабарда.\nЭслатиб ўтамиз, аввалроқ соғлиқни сақлаш вазири Абдуҳаким Хожибоев Россия билан «Спутник V» вакцинаси бўйича олиб борилаётган музокаралар тўғрисида маълум қилган эди. Вазир музокаралар муваффақиятли ўтса, 2021 йил бошида Ўзбекистонда клиник синовларнинг учинчи босқичи бошланиши мумкинлигини маълум қилган.\nМаълумот ўрнида, «Газета.uz» Россия тўғридан-тўғри инвестициялар жамғармаси (РТИЖ) ва Laxisam фармацевтика компанияси Ўзбекистонга 35 миллион доза коронавирусга қарши «Спутник V» вакцинасини юбориш бўйича келишувга эришган ҳақида ёзган эди.\nШунингдек, COVID-19 га қарши «Sputnik V» вакцинаси ишлаб чиқувчилари унинг самарадорлиги 95 фоиздан юқори эканини эълон қилишганди. Халқаро бозорлар учун битта вакцина дозаси 10 доллардан камроққа нархланмоқда.